Mino Hna, Thlaraulei Hmuitinh kha Biapi ah Nan Chia Maw? | Vennak Innsang\nVennak Innsang (Cawn awk Cauk) | 2018 April\nMino Hna, Thlaraulei Hmuitinh kha Biapi ah Nan Chia Maw?\n“Na tuahmi vialte cu BAWIPA sinah pe law na khuakhannak cu a tling kho lai.”—PTB. 16:3.\nHLA: 11, 24\nPhungthlukbia 16:3 bia zulhnak in mino hna nih zeitindah ṭhatnak an hmuh khawh?\nMino hna, zei hmuitinh dah nan chiah khawh?\nMino hna, nan hmuitinh philh lo awkah zeinihdah aan bawmh hna lai?\n1-3. (a) Mino dihlak nih zei thil sining dah an ton, mah cu zei he dah tahchunh khawh a si? (A hramthawknak hmanthlak zoh.) (b) Mah thil sining ah mino pawl cu zeinihdah a bawmh khawh hna?\nLAMHLA ah a ummi khua pakhat ah tlawn naa tim hei ti u sih. Cuka ah mawṭaw in na kal a hau. Mawṭaw dirnak hmun na phanh tikah mi he, mawṭaw he an tam tuk caah a hmasa ahcun na lung aa tuai. Asinain khoika dah ka kal lai i zei mawṭaw dah kaa cit lai ti kha na hngalh. A dang mawṭaw kaa cit ahcun ka kal duhnak hmun ka phan lai lo ti zong na hngalh.\n2 Nunnak cu khualtlawnnak he aa lo i mino pawl cu mawṭaw dirnak hmun i minung pawl he nan i lo. A caan ah thim awk le tinvo sung tampi nan hmuh tikah nan lung aa tuai kho men. Asinain kal na duhnak hmun ṭha tein na hngalh ahcun a hmaanmi thimnak fawi tein na tuah khawh lai. Zei bantuk hmuitinh dah na chiah awk a si?\n3 Hi capar nih mah biahalnak hna i a phi hngalh awk le Jehovah mithmai ṭha hmuh awkah i zuam dingin aan bawmh lai. Mah cu fimcawnnak, rian, innchunghawi ngeihnak le fa ngeihnak ti bantuk nunnak he aa tlaimi biakhiahnak vialte ah Jehovah ruahnak cheuhnak zulh ding tinak a si. Cun thlaraulei hmuitinh phanh awkah i zuam, phundang cun Jehovah he a kan naihtermi hmuitinh chiah awkah i zuam kha a si. Jehovah rianṭuannak kha biapi ah na chiah ahcun Jehovah nih thluachuah aan pek lai i hlawhtlinnak hmuh awkah aan bawmh lai.—Phungthlukbia 16:3 rel.\nZeicah Thlaraulei Hmuitinh Chiah awk a Si?\n4. Hi capar ah zei kong dah kan i ruah hna lai?\n4 Thlaraulei hmuitinh chiah cu a ṭhami a si. Zeicah? A ruang pathum in zohhmanh hna u sih. Pakhatnak le pahnihnak nih thlaraulei hmuitinh phanh awkah kan i zuam ahcun Jehovah hawi a kan siter lai ti kha a langhter. Pathumnak nih no lio tein thlaraulei hmuitinh chiah a ṭhatnak a ruang kha a langhter.\n5. Thlaraulei hmuitinh chiah awkah a biapi bikmi a ruang cu zeidah a si?\n5 Thlaraulei hmuitinh chiah awk a sinak a biapi bikmi a ruang cu Jehovah dawtnak le kan caah a tuahmi thil vialte cungah kan i lawmh caah a si. Salm caṭialtu nih hitin a ti: “BAWIPA sinah lawmhnak hla sak cu zeitluk in dah a nuamh! . . . BAWIPA, thil lianngan na tuahmi nih ka lung an ka lawmhter, na tuahmi thil ruangah cun lawmhnak in hla ka sa.” (Salm 92:1, 4) Jehovah nih aan pekmi thil vialte kha ruathmanh. Tahchunhnak ah, na nunnak, na zumhnak, Baibal, Khrihfabu le Paradis ah zungzal nunnak ruahchannak hna kha ruathmanh. Thlaraulei hmuitinh na chiah tikah mah thil vialte ruangah Jehovah cungah naa lawmhnak kha na langhtermi a si. Mah nih Jehovah he aan naihter lai.\n6. (a) Thlaraulei hmuitinh chiahnak nih Jehovah he nan i pehtlaihnak kha zeitindah a fehter khawh? (b) Na no lio tein na chiah khawhmi hmuitinh cheukhat cu zeidah an si?\n6 Thlaraulei hmuitinh chiah awk a sinak a pahnihnak a ruang cu na hmuitinh phanh awk naa zuam tikah Jehovah duhnak na tuahmi a si i mah nih amah he aan naihter lai. Lamkaltu Paul nih hitin bia a kan kamh: “Pathian cu miding lo a si lo. Rian nan rak ṭuanmi le . . . amah nan dawtnak kha a philh lai lo.” (Heb. 6:10) Hmuitinh chiah awkah ka ngakchia tuk rih tiah ruat hlah. Tahchunhnak ah, Christine nih kum 10 a si lioin zumhfekmi Jehovah Tehte Hna i an kong kha hmaan tein rel dingin hmuitinh a chiah. Kum 12 a simi Toby nih tipil a in hlanah Baibal kha rel dih dingin hmuitinh a chiah. Maxim cu kum 11 a si ah tipil a ing i a naunu Noemi cu kum 10 a si ah a ing. An pahnih in Bethel ah rianṭuan dingin hmuitinh an chiah. An hmuitinh philh lo awkah an inn vanpang ah Bethel form kha an taar. Nangtah zeitin? Hmuitinh cheukhat kha chia in mah kha phanh awkah naa zuam kho lai maw?—Filipi 1:10, 11 rel.\nNa hmuitinh ṭha tein na hngalh ahcun a ṭhami biakhiahnak kha fawi tein na tuah khawh lai\n7, 8. (a) Hmuitinh chiahnak nih biakhiahnak tuah awkah zeitindah a fawiter? (b) Kumhra fai a simi pakhat nih sianghleiruun kai lo awkah zeicah bia a khiah?\n7 No lioah thlaraulei hmuitinh chiah awk a sinak a pathumnak a ruang cu zeidah a si? Na no lioah biakhiahnak tuah awk tampi na ngei ko lai. Fimcawnnak asiloah rian le a dang kongkau ah biakhiahnak na tuah a hau lai. Mah cu na khualtlawnnak lam ah lamṭe tampi a umnak hmun na phanhmi bantuk a si. Khoika dah ka kal lai ti na hngalh ahcun zei lam dah ka zawh lai ti kha fawi tein bia na khiah khawh lai. Cu bantukin na hmuitinh ṭha tein na hngalh ahcun a ṭhami biakhiahnak fawi tein na tuah khawh lai. Phungthlukbia 21:5 nih “teimaknak le a hlankan in ṭha tein thil rak ruahchungnak nih duhdimnak kha a chuahter” tiah a ti. A ṭhami hmuitinh kha tuan tein na chiah ahcun hlawhtlinnak tuan deuh ah na hmu ve lai. Kumhra fai a si lioin a biapimi biakhiahnak a tuahmi Damaris cu cutin a rak si.\n8 Damaris cu siangsangruun a awn tikah a mark a ṭha tuk. Cucaah upadi major in sianghleiruun kai awkah bawmhnak a rak hmu. Asinain bank ah rianṭuan ding tu kha aa thim. Zeicah? Hitin a ti: “Ka ngakchiat lio tein hmaikal ṭuan awkah hmuitinh ka chiah. Mah ruangah caancheu in rianṭuan a hau. Upadi in sianginn ka dih ahcun tangka tampi ka hmu ko lai. Asinain caancheu in rianṭuan awkah a har lai.” Damaris cu hmaikal a ṭuannak kum 20 a si cang. Kumhra fai a si lioah a rak chiahmi hmuitinh le a tuahmi biakhiahnak kha a hmaanmi in a hmu maw? A hmuh. Rian a ṭuannak bank ah sihni tampi a hmuh hna. Anih zong sianghleiruun rak kai ve sehlaw anmah bantukin sihni a ṭuan ve lai. Asinain an lak i tam deuh cu an rian ah an i nuamh lomi kha a hmuh. Damaris nih hmaikal ka ṭuan caah anmah bantukin lungretheihnak ka ngei lo i nuamhnak tampi ka hmu tiah a ti.\n9. Mino unau pawl caah zeicah kan i uanthlar?\n9 Vawleicung pumpi i mino unau tampi cu thangṭhat awkah an i tlak. Jehovah he an i pehtlaihnak le thlaraulei hmuitinh kha an nunnak ah pakhatnak an chiah. Mah mino pawl nih fimcawnnak, rian le innchungkhar ti bantuk ah Jehovah lamhruainak kha an zulh caah lawmhnak an hmu. Solomon nih hitin a ti: “BAWIPA kha na lung chung dihlak in i bochan . . . Na kalnak lam kip ah amah kha hngal law amah nih na lam kha a tluanter hna lai.” (Ptb. 3:5, 6) Mino hna, Jehovah nih aan dawt tuk hna. Nannih cu a caah nan sunglawi tuk i aan huhphenh hna lai, lam aan hruai hna lai i thluachuah aan pek hna lai.\nMidang Jehovah Kong Cawnpiakawkah Ṭha tein I Tim\n10. (a) Phungchim rian cu kan caah zeicah a biapi tukmi a si? (b) Hmualngei tein na zumhnak kong a chim khotu zeitindah na si khawh?\n10 Jehovah mithmaiṭha hmuh na duh ahcun midang sinah a kong kha chim na duh ko lai. Jesuh Khrih nih “thawngṭha bia cu . . . chim hmasa a si lai” tiah a ti. (Mar. 13:10) Cucaah phungchimnak rian cu a biapi tukmi a si i thildang vialte nakin biapi deuh ah kan chiah awk a si. Phungchim rian ah tam deuh in i tel awkah hmuitinh na chia kho lai maw? Hmaikal na ṭuan kho lai maw? Asinain phungchimnak ah naa nuamh theng lo ah tah zeitin? Hmualngei tein na zumhnak kong a chim khotu zeitindah na si khawh? Aan bawm khomi thil pahnih a um: Ṭha tein i tim, cun na hngalhmi Jehovah kong kha midang sin chim awkah na lung dong hlah. Mah tikah phungchimnak ah nuamhnak tampi na hmu lai.\nJehovah kong midang chimh awkah zeitindah naa timhtuah? (Catlangbu 11, 12 zoh)\n11, 12. (a) Jehovah kong midang sin chim khawh awkah zeitindah naa timhtuah khawh? (b) Mino unaupa pakhat nih sianginn ah Jehovah kong kha zeitindah a chim khawh?\n11 Na sianginn kaiṭi hawi nih an in hal khawhmi, “Zeicah Pathian na zumh?” ti bantuk biahalnak cheukhat caah i tim. Mah biahalnak hna i a phi hngalh awkah jw.org website ah a kan bawmmi capar tampi a um. BAIBAL CAWNPIAKNAK > KUMHRA FAI timi tangah zoh. Mah ah “Pathian a Um ti kha Zeicah Ka Zumh?” timi tuahchunhnak catlap kha na hmuh lai. Mah nih biahalnak kha phit khawh awkah aan bawmh lai. Cun na hman khawhmi Baibal caang pathum na hmuh lai: Hebru 3:4, Rom 1:20 le Salm 139:14. Mah tuahchunhnak catlap hna kha hmangin biahalnak tampi na phit khawh lai.—1 Peter 3:15 rel.\n12 Sianginn na kaiṭi hawi pawl kha anmah tein jw.org ah a phi kawl khawh ning kong kha chim hna. Luca nih cutin a rak tuah. An khaan ah biaknak kong an i ruah tawn. Sianginn cauk nih Jehovah Tehte Hna he aa tlaiin a chimmi cu a hmaan lo ti kha Luca nih a hngalh. Luca nih a ṭih pah ko nain mah kong kha fianter awkah sayamah nu kha nawl a hal. A sayamah nu nih a zumhnak kong chim awkah a awnh i a khaanhawi pawl kha kan website zong a hmuhsak khawh hna. Mah lengah sayamah nu nih Nehsawhtu Kha Kuttum Hmang Loin Lehrulh Ning timi video kha inn ah rak zoh cio dingin siangngakchia vialte kha a fial hna. Luca cu sianginn ah Jehovah kong a chim khawh caah aa nuam tuk.\n13. Harnak kan ton tikah zeicah kan lung a dongh awk a si lo?\n13 Harnak na ton tikah na lung dong hlah. Na hmuitinh phanh khawh awkah i zuam peng. (2 Tim. 4:2) Katharina nih cutin a rak tuah. Kum 17 a si ah a rianṭuanhawi kip sinah phungchim dingin hmuitinh a chiah. Pakhat nih cun atu le atu a nihsawh. Asinain a hmuitinh kha a thlahdorh lo. A ṭhami a tuahsernak nih a dang a rianṭuanhawi a simi Hans kha a lung a suk tuk. Cucaah Hans nih kan cauk pawl kha a rel, Baibal a hlathlai i tipil a hung ing. Katharina cu a dang ah aa ṭhial caah mah kong kha a hngal lo. Kum 13 a rauh hnuah Katharina le a chungkhar cu pumhnak pakhat ah an i pum i cuka i zapi ca phungchimtu cu Hans a si. Mah tikah a khuaruah a har tuk. Rianṭuanṭi hawi sinah phungchim ding timi a hmuitinh kha a rak ngol lo caah aa nuam tuk.\nNa Hmuitinh Kha Philh Hlah\n14, 15. (a) Midang nih an in hnek tikah zeidah naa cinken awk a si? (b) Ṭhirual hneknak kha zeitindah na al khawh?\n14 Hi capar nih Jehovah mithmai ṭha hmuh dingin i zuam awk le thlaraulei hmuitinh chiah awkah aan forh lai. Asinain na ṭhirual a simi mino tampi nih anmah he nuam tein caan hmanter an in duh. Cucaah an tuahmi tuah ve awkah an in hnek men lai. Mah tikah na hmuitinh phanh cu na caah zeitluk in dah a biapit ti kha na langhter a hau. Midang hneknak ruangah na hmuitinh kha philh hlah. Capar a thawknak ah langhtermi tahchunhnak i mawṭaw dirnak hmun kha ruat ṭhan hmanh. Midang an i nuamhmi na hmuh ca men ah zei bantuk mawṭaw cung paohah na kai lai maw? Na kai hrimhrim lai lo.\n15 Ṭhirual hneknak kha zeitindah na al khawh? Lemsoinak a chuahtermi thil sining hna kha hrial. (Ptb. 22:3) Thilṭhalo na tuah ahcun a chuak khomi thil hna kha ruat. (Gal. 6:7) Ruahnak cheuhnak hal na herh kha toidor tein cohlang. Na nu le na pa, cun Khrihfabu i hmuhtonnak a ngeimi unau pawl nih an in chimhmi kha cohlang.—1 Peter 5:5, 6 rel.\n16. Christoph hmuhtonnak nih toidornak ngeih a biapitnak kha zeitindah a langhter?\n16 Toidornak nih Christoph kha ruahnak cheuhnak cohlan awkah a bawmh. Tipil a in hnu tlawmpal ah exercise tuahnak inn ah hmaan tein a kal peng. Cuka i mino cheukhat nih zaang lentecelhnak phu ah i tel ve dingin an sawm. Mah kong kha Khrihfa upa pakhat a chimh tikah biakhiahnak a tuah hlanah a chuak khomi pakhat le pakhat i zuamnak ti bantuk ṭih a nungmi kong kha ruah awkah a forh. Asinain Christoph cu zaang lentecelhnak phu ah a hun i tel. Tlawmpal ah zaang lentecelhnak cu a puarhrang i ṭih a nung ti kha a hun hngalh. Khrihfa upa pawl kha a chimh ṭhan hna i Baibal in ruahnak an cheuh. “Jehovah nih a ṭhami ruahnak cheutu pawl ka sinah a rak thlah ko hna nain ka cohlang colh lo” tiah Christoph nih a ti. Nangtah ruahnak cheuhnak cohlan awkah toidornak na ngei maw?\n17, 18. (a) Jehovah nih mino pawl kha zeidah a duhpiak hna? (b) Kan upat tikah kan biakhiahnak he aa tlaiin i ngaihchihnak kha zeitindah kan hrial khawh? Tahchunhnak pe.\n17 Baibal nih hitin a ti: “Maw tlangval hna, nan tlanvalnak kha lawmhnak in hmang ko u, nan tlanval lioah hin nan lung nih lawmhnak hmu ko seh.” (Pct. 11:9) Jehovah nih mino pawl kha nuam tein umter a duh hna. Cutin i nuamh khawh awkah zeidah tuah a herh ti kha hi capar nih a fianter. Thlaraulei hmuitinh chia in kan tuahsernak kip ah Jehovah lamhruainak kha kan zulh awk a si. Cutin tuan tein na tuah ahcun Jehovah lamhruainak, huhphenhnak le thluachuahnak kha tuan tein na hmuh ve lai. Baibal hmangin Pathian pekmi ruahnak cheuhnak hna kha ruat law zul: “Nan tlanval lioah hin nanmah aan sertu kha philh hlah u.”—Pct. 12:1.\n18 Mino pawl cu khulrang in an hung ṭhang i upa an hung si. Ngaihchiat awk ngai a simi cu mino cheukhat cu an biakhiahnak a palh caah a hnuah an i ngaichih. Cheukhat tu cu an no lioin zei hmuitinh hmanh an chiah lo caah an lung a rawk. Asinain thlaraulei hmuitinh a chiami hna cu an upat tikah an biakhiahnak cungah an i lawm. Kumhra fai a si lioah zaang lentecelhnak ah a thiam tukmi Mirjana zong cutin a si. Khuasik caan ah tuahmi Olympic Lentecelhnak ah i tel ding hmanhin sawm a rak si. Asinain caantling in Jehovah rianṭuan dingtu kha aa thim. Kum 30 a rauhhnu tiang a vapa he caantling in Pathian rian an ṭuan rih. Mi nih an duhmi minthannak, thangṭhatnak, nawlngeihnak le rumnak hna nih nuamhnak taktak a chuahpi lo tiah Mirjana nih a ti. A ṭha bikmi hmuitinh cu Pathian rianṭuan le a kong hngalh awkah midang bawmh kha a si tiah a ti chap.\n19. No lio tein thlaraulei hmuitinh chiah cu zeicah a ṭhat?\n19 Harnak ton buin Jehovah rianṭuannak kha biapi ah a chiami mino pawl cu thangṭhat awkah nan i tlak taktak. Thlaraulei hmuitinh nan chiah i phungchim rian kha biapi bik in nan chiah. Cun hi vawlei ruangah nan hmuitinh philh lo awkah bia nan khiah. Nan i zuamnak vialte cu pakpalawng a si lai lo. Unau pawl sinin dawtnak le bawmhnak nan hmu lai. Cucaah “na tuahmi vialte cu BAWIPA sinah pe law na khuakhannak cu a tling kho lai.”\nJehovah mithmai ṭha hmuh awkah Jehovah duhnak tuahnak kha na caah a biapi bikmi in na chiah a hau. Na nunnak kip le na biakhiahnak kip ah Jehovah lamhruainak kha zul\nThlaraulei hmuitinh cu Jehovah he pehtlaihnak ṭha ngeih awkah aan bawmmi hmuitinh pawl kha an si. Mino cheukhat cu nifate Baibal rel awk, tipil in awk, hmaikal ṭuan awk asiloah Bethel rian ṭuan awkah hmuitinh an chiah. Nang na hmuitinh tah zeidah a si?\nLuatnak Taktak Hmuhnak Lam\nLuatnak Pathian, Jehovah kha Bia\nThazaang Petu Pathian, Jehovah kha I Zohchunh\nPakhat le Pakhat Thapeknak ah “I Forh Chin U Sih”\nText Digital cauk download option VENNAK INNSANG (CAWN AWK CAUK) 2018 April\nVENNAK INNSANG (CAWN AWK CAUK) 2018 April


CDF-Zophei caah Malaysia um Zophei tefa nih RM113,000 leng (Kawlram ting 500 leng) an thawh | The Chin Express\nSemnak Laitlang ah nunnek pek in ralkap uknak ṭha lo a dotu CDF-Zophei cu Malaysia um an unau Zophei tefa hna nih an si khawh chungin an bawmh ve hna.\nMalaysia um Zophei tefa hna nih atutiang ahhin CDF-Zophei caah Malaysia tangka ting 1 le thong 13 leng (RM113,000 leng = Kawlram ting 500 le ting 50 leng) an thawh cang.\nKan hnu zarh February 2-5 kha CDF-Zophei caah phaisa kawlpiaknak bawlung puai CDF-Zophei Cup Malaysia an tuah i RM23,000 leng an hmuhpiak hna.\nTu lio Malaysia Zophei tefa hruaitu upa hna\nZophei cu Thantlang peng um khuate 15;\nPhaikhua kawmh asi.\nTutan CDF-Zophei Cup Malaysia cu;\nPa Bawlung Chuih\nPa Volleyball le\nNu Volleyball tiah zuamnak phun 3 an tuah.\nZephai nih bawlung chuih champion (laksawng RM1,500) le nu volleyball pahnihnak (RM300) a lak.\nHriphi nih nu volleyball champion (RM500) le Tluangram nih pa volleyball (RM500) an lak.\nKhua 3 ningin an hmuhmi laksawng vialte CDF-Zophei caah an hlut dih.\nLiamcia caan zongah Malaysia um Zophei tefa hna nih CDF-Zophei caah RM90,000 leng an rak thawh cang. Zophei khuakip an i telnak khrihfabu tumtlang Zophei Christian Fellowship nih RM23,000 a rak thawh. Hriphi khrihfabu nih RM7,000 le Zyphe Church nih RM5,000 tbk in adang Zophei khrihfabu pawl zong nih an rak thawh cio. Pumpak zongin tampi an thawh.\nCDF-Zophei phaisa kawlpiaknak le Malaysia um Zophei tefa hawikomhnak zaanglek puai – February 2-5, 2022\nAtu lio cu Malaysia ah Zophei tefa 1,000 hrawng lawng an um cang nain kan miphun le ram nih hramhram uknak chungin luatnak hmuh khawhnak le federal democracy ram dirh khawhnak ding ahcun an zeizong an pek sian ti khawh asi.\nTu kum 2022 chung ahhin Malaysia tangka ting 2 (RM200,000 = Kawlram ting thong 1 leng) thawh rih dingin timhtuahnak an ngei.\nUS, Australia, Malaysia tbk ramkip um Zophei tefa hna nih CDF-Zophei caah tangka an thawhmi dihlak hi ni kum November thla tiangah ting thong 17 leng asi cang. Ni kum dongh tiang an thawhmi dihlak cu ting thong 20 (K 2 billion) hrawng asi.\nTu kum 2022 chung ahhin ni kum nak tam deuh, ting thong 30 in ting thong 40 kar hrawng an thawh rih lai tiah zumh asi.\nHmasa thawngpangCNF: Myanmar ralkap nih dothlennak tuahtu pawl dohnak caah India tapung aa ruaih hna\nHnu thawngpangTial Thang le Indonesia pa an i ṭhua lai


Myanmar rili cungah aa vuanmi ritsii $2 billion man deng an hmuh | THE CHIN EXPRESS\nMyanmar rili cungah aa vuanmi ritsii $2 billion man deng an hmuh\nRili cungah an hmuhmi ritsii\nPATHEIN, Ayeyarwady Region — Kawlram tangka 3 trillion (US$1.96 billion) dengmang man ritsii cu Nithumni ahkhan Ayeyarwaddy ramṭhen i Ashae Pyar khuate pawng rili cungah aa rak vuanhmi an hmuh. Lungthawhnak ritsii asi tiin kan zumh, tiah palek nih an chim.\nAshae Pyar khuate pawng rili cungah aa vuanmi songkhoi tampi cu ngatlai pawl nih an hmuh. Songkhoi 23 cu ngatlai pawl nih an char i an boss sinah an ap. An boss nih songkhoi an on i ritsii an hmuh caah songkhoi dihlak in palek sinah an ap.\n“Ritsii cu ‘ice’ iin auhmi lungthawhnak ritsii an si tiah kan zumh. Laboratory ahcun kan kua rih lo nain lungthawhnak ritsii an si tiah fianghlang tein kan zumh caah thil sining tam deuh kan hlat cuahmah lio asi,” tiah Ayeyarwaddy ramṭhen palek bawi Colonel Shwe Thaung nih a chim.\nSongkhoi 23 chung ahcun 1kg cio a ritmi ritsii tom 649 an hmuh. Kawlram tangka 2.92 trillion man hrawng asi, tiah palek sin in kan theih.\nA tlawmtam le a man tuak tikah, Ayeyarwaddy ramṭhen ah kan tlaihmi ritsii vialte lakah tutan hi a tambik si, tiah palek nih an chim.\nLungthawhnak ritsii ahhin phun tampi a um. Tutan an tlaihmi hi ice cu lungthawhnak ritsii lakah a thiang bikmi le a pin bikmi asi.\n“Ritsii le saṭhil cu a thlithup in rili cungin Bangladesh ram ah an luhpi tawn. Ritsii cu Yangon le Pyapon in an chuahpi tawn. Saṭhil cu Bogale in an chuahpi tawn hna,” tiah min langhter a duh lomi Pyapon khuami pakhat nih a chim.\n“Mah ritsii pawl hi, a phortu pawl nih ti ralkap an ratmi an hmuh caah an thinphang i an hlonhmi si lai ti ka zumh,” ati.\nPalek bawi Shwe Thaung nih, “Ayeyarwaddy ramṭhen ah ti he tlang he phungninglo ritsii phorh kham dingin simanking kan suai, phungninglo ritsii phorh dotu palek phu zong Pyapon khua ah kan ser,” tiah a chim. — The Irrawaddy [English]


Pa Pawl Nih Hi Nu Ban Tuk Minung Hna Hi Cu Hmai Lei Hmenh Chim Lo In Hnu Lei Hmenh In Zoh Lo Ding Si, – Chintanbo\nPa Pawl Nih Hi Nu Ban Tuk Minung Hna Hi Cu Hmai Lei Hmenh Chim Lo In Hnu Lei Hmenh In Zoh Lo Ding Si,\nKaren ram kulh Myawaddy myone Metta Lin Myaing khuate ah a cang mi thil cu tih nung taktak asi. Nutung pakhat nih pa pahnih cu a hlan hna i, a pasal cu a thah ter hna. Cu nutung nih a hlan i a pasal a thahter mipa pahnih hna cu Myawaddy khualipi i riantuan mi palik pawl nih an tleih cang hna tiah thawng theih asi.\nKaren ram kulh Myawaddy myone Mae Htwaw Thale Lay khuate ohsuh Metta Lin Myaing khua ah zinglei sml 8:00 hrawng ah khan a min Ko Myo Aye a kum (47) pa cu namsawhnak hliam hma a thi tiah Myawaddy khualipi palik bawi Aung Kywa Oo nih a hruai mi palik pawl le khuachungah nawl ngei tu pawl he an va zoh tikah, a thi mi Ko Myo Aye hi an um nak inn hmai ah a paw ah namte sawhnak hliamhma he a rak thi tiah thawng kan theih.\nCu caah palik pawl nih cun inkhat te ah a zungzal in a rak umti Peng mi, anupi Ma Zamimyint cu an hal tikah a nupi a si mi nih cun a si hithil a can lio ah hin zan nazi 9 hrawng a si cang caah keimah cu kan in hnulei khan ah ka rak it diam cang i ka pasal hi cu kan in hmailei a khan ah a rak it tiah a ti. Cu ti te cun zan khuadei cu kan um i a thaizing ah ka van i thang i in hmailei khan ah ka rak ra i inhmai khan chung i a it mi ka pasal Ko Myo Aye cu a paw ah namte sawh nak hliamhma he cun a ruak he ka hmuh tiah palik pawl sinah cun a nupi nih cun a chim.\nHiking he pehtlai in Myawaddy Peng palik bawi pakhat nih tha tein, Pyar Sone pa nih a chim Ning tein a kutang i a um mi palik bawi pakhat le an hawile pawl nih tha tein mithi pa Ko Myo Aye i a nupi cu thaten biahal nak an van tuahthan tik ah a pasal a Thih Ning cang cu a tu bantuk hin a rak chim a poi taktak. Nutung nu nih a pasal thihnak kong he 0ehtlai in a chim mi cu hiti hin a si. Kapasal nih hin a ka hnahchuah lengmang caah khawika hmanh ah a ka chuahter duh loh i in ah thongtla bantuk in a ka hrem zungzal Cupin ah a ka vuak i a ka hrem zungzal cucaah minung ka hlan hna i ka pasal hi ka thah ter mi hna a si tiah a rak chim.\nCuti cun nutung nu nih cun a thiltuah mi vialre fiangtein palik sinah a chim tikah cun palik pawl nih cun nutung nu nih a hlan mi hna mi that tu pahnih zong kha palik pawl nih an kawl hna i an tleih hna. Cun mithat tu hna cu an dihlak in Myawaddy palik pawl nih an tleih hna i zeitik can tiangdah thong ah an thlak hna lai timi cu fiangten theih a si rih loh.\nSAC Ralkap Hna Cu Khua Pawng Ah Raltuk Ding In An Kal Lio Ah Bomb Puah Hnawh Hna Ca Ah Tam Taktak An\nRev. Dr. Thawng Tha Thang Sin I Cawn Ding Hna Cu Theih Lai Cu Ngaih Um Bak Ko Hih


Hakha ah COVID-19 in Minung 37 an Nunnak a Liam Cang – THE CHIN JOURNAL\nAugust 12 ah a nunnak a liammi Pu Tial Kham ruakthlaknak.\nCOVID-19 Third Wave nih Laitlang a kan phak hnu in Hakha khua ah COVID-19 zawtnak in minung 37 an nunnak a liam cang, tiah Hakha Township Public Healthcare (HTPH) ttuanvo ngeitu upa sin in thawng kan theih.\nHakha SAC nih an chuahmi mithi cazin le HTPH nih bawmhnak a pekmi mithi milu fonh in Hakha ah COVID-19 mithi zapi minung 37 an si, tiah HTPH Director Rev. Ni Cung Thang nih a chim.\n“SAC nih an chuahmi mithi cazin (mithi 17) le kanmah HTPH nih COVID-19 in an thi tiah bawmhnak kan pekmi hna he fonh ahcun COVID-19 Third Wave hnu in Hakha ah mithi minung 37 an si cang. Zawtnak dang in a thimi minung 19 zong an um,” tiah a chim.\nHTPH le Hakha Rual-U tawlrelnak in COVID-19 in a thimi paoh cu Rual-U thlaan ah thlaan man 200,000 MMK in an vui hna. Ahlan ah thlaan man 300,000 MMK a rak si.\nHakha Rual-U nih thlaan man 200,000 MMK tiang an tthumh bang in Hakha khuachung a dang thlaanhmun pawl zong nih thlaan man 200,000 MMK ah an tthumh cio cang hna, tiah Rev. Ni Cung Thang nih a chim chap.\nNihin Hakha ah COVID-19 in Minung 2 an Nunnak a Liam


SAC Ralkap 120 Leng An Thi - News and Media\nSAC Ralkap 120 Leng An Thi\nKNU ( Karen National Union) Mutraw pengkomh Brigade 5 hmunhma chungah a luancia ni 15 chung kahdohnak ah SAC ralkap a thi mi le hliam an tuarmi 120 leng an si tiah KNU Center nih cathanh a chuah. April 1 in 15 ni tiang KNLA ( Karen National Liberation Army) le SAC ralkap karlak kahdohnak voi 174 a chuak i SAC ralkap 81 an thi, 44 hliam an tuar tiah theih a si.A thimi chungah tatkhuaihmu 1, tat kyiat Gyi 1, tat kyiat 1 an i tel i SAC ralkap mawtaw 3 hrawh a si tiah theih a si.\nKaren National Liberation Army (KNLA ) ralkap lei in 1 a nunnak liam i 7 hliam an tuar tiah cathanh an chuah. Yuangan Khuapi PDF Sakhan Pakhat SAC Ralkap Nih An Lak Shan ramkulh thlanglei, Yuangan peng, NuaBanGyi khua nitlaklei tlang le tlang karlak ah a um mi PDF sakhan cu SAC ralkap nih thazaang tampi hmang in an lak tiah theih a si.\nYuangan ( ရွာငံ) khuapi chung ruah a sur i minmei nih a zelh dih lioah SAC ralkap hna nih tanglei lawng si lo in Jet vanlawng 3 zong an hman tiah theih asi. Hi Sakhan (Camp) i a ummi hna cu Yuaan (ရွာငံ) Yanngan Defence Force (YDF) le Tuanggyi PDF ( TPDF )a fonhmi phu hna an si i an mah he i pehtlaih khawh a si rih lo caah thawngfiang kan thei kho rih lo tiah Shan ramkulh tlanglei um PDF ralkap pakhat nih DVB ah a chim.\nSAC ralkap hna nih PDF sakhan cu an luhhnawh hnu ah NuqBanGyi ( နွားဘန်းကြီး) khuachung inn zong an khangh hna tiah theih asi. Yua Ngan ( (ရွာငံ) khuapi ah a um mi khuami pakhat nih ” SAC ralkap nih YuaNgan khuapi ah ralkap thazaang tampi a chap, PDF hna he pehtlaih nak nan ngei tiin tlaih a tongmi hna zong an um. CDM cozah riantuan hna i an inn pawl cu an kharpiak mi hna le an khangh piak mi hnazong an tlawm lo. Cheukhat ralzaam hna zong harnak phunkip an tong ” tiah a chim. Crd – TCP\nHPDF 2 An Nunnak Liam\nMyanmar Mi 800 Leng Tlaih An Si!


Malaysia Ah Lai Nu Hraam Thawng\nSang Lian Thawng (Tlerlung)\nPrevious Article Laitlang le Riantuantu Minung Tinzawh lo Harnak\nNext Article Valentine Day Thawkehnak Le A Hmanning\nCHIN DIGEST, Vol. 1/No. 1|February 2016| Biahmaisa: Lungretheih le temtuarnak aho nih theihpi lem loin nithla a liam i nun sivang in le ruahchannak ngei loin mi ramdang ah a vakvaimi Laimi hna kong hi mizapi sin ah phuan caan a cu cang. An temtuarnak mizapi theih in an chim lem lo, chim piaktu zong an um tuk lo caah mi cheukhat nih nehsawh zomhtaih in Lai nu kong kan chimmi hna vun ruah ṭhan tik ah tuk a sum.\nAn Sining le Teminnak\nLai nu sining le an temtuarnak hi a bawmchantu si loin an lungretheihnak a chaptu kan si sual maw timi hi i ruat ta hna usih. Kan ram harsatnak ruang ah Lai pa tam deuh cu Mizoram kan panh. Mizoram in Phakanh, Mansu lei kan panh ṭhan. Lai nu cu an um ve nain zeimawzat lawng an rak si, an rak tam lo. Kum caan a hung liam bang thil sining zong tampi aa thleng, nunning siarem deuh tal hnga maw tiah 1990 hrawng in kan pale cheukhat Malaysia lei ah an hung i chep. Harnak phunkip an tuar. Laihlum nule zong pasal le ngai in le thinphan dailo khuasak tintuk ruat in an caan a liam ve.\nKum 2003 hrawng in ramdang kalnak lam UNHCR nih kau deuh in an vun kan hun piak tik ah nupa thlu loin Malaysia ah cun kan kal hna. Nungak muidawh deuh le titsa ngei mithlaang deuh cu Thailand mifir khu rual le Kawl puaisa chia (human trafficker) nih an duh in an sawksammi Lai nu an tam. Asinain a leng phuang ngam loin an lungthin chung tu in an i uam. Va phuan zong ah zei a va hlei phum hnga lo, a minung hawi tu nih nehsawh le zohbelh tu kha aa huah ko hnga. A cheukhat Kawlram le Malaysia kar thlakhat a raumi an um (keimah pumpak in bia ka halmi an tlawm lo).\nLamtluan ah cun Kawlram in Malaysia hi nihnih phan a simi ah tuhmawng tang ah ti le rawl khim le so in ei lo hlei ah fiksa seh an tuar. Chunzan thinphan dai loin an um. Cheukhat cu Thailand palek nih an mawṭaw hna an kah piak hna. Lutaw hngal loin tlaih khih luat nakding ah Puaisa nih an choiperpi hna. An mawṭaw mawng hi a rang i ṭih a nung ti hlei chim a pit. Nungak deuh hna cu puaisa mihrokhrol nih um awk hngal loin an tuah hna. Hmun dang ah an kalpi hna, an taksa diriamnak ah an hman men hna “na au ahcun kan thah lai” tiah pistol he an tlerhkhonh hna. A cheu Lai pa nih an chimmi ka theihmi "tanglei a rami Lai nu cu ahohmanh kan zum hna lo an thiang lai lo" ka hnathlam in an chimmi bia ka theih ṭhan ah ka cekne tiang a ka runh. Kanmah cio dirhmun ah van i tuak rih hna usihlaw mah bantuk bia hna hi kan chim hngam hnga maw? Anmah duhdo a si hrimhrim lo thazaang tu pek ding an si.\nMalaysia Phak Hnu Dirhmun\nMalaysia an chungkhat siloah khuami sin an hung phan. Thla khathnih cu i cawmken khawh a si. Mah hmanh cu eidin i hrawm ceo khi a si. Nulepa, unaule hna zong i zohkhenh a hau. Mah kutke tein dir a hau cang. Rianṭuannak ding caah holh thiam lo, passport siloah UNHCR card ngeihlo ahcun rian hmuh a har tuk. Rian a um chunmi hmanh sehzung ah (Malay tangka) RM 20 fai in an ṭuan. Mah duh herh zalh hau, eipaw ca ah tuaktan hau, Laitlang lei chungkhat zoh rih a hau. An nun si a vang. An phak ah mi theih loin puantoi i a mithli he a nunnak caah vansang in a ummi Lai nu kong ruah ah hnarno a ṭam. Pa cu lungretheihnak kan tuar kho deuh. A cheu pa bel lung hnemhnak ah zu kan ding sa kan ei. Kan nunnak dih tiang bak zusal ah kan taang. Laimi Malaysia ah a thimi tam deuh hi pa lawngte, cu hmanh ahcun kum 17 in 30 karlak tlangval titsa ṭha deuh lawngte. Cu lak hmanh ah zurit ruang i zalam tan ruang ah mawṭaw pah kan tam bik rih. Ruah ah ngeihchia kan si. Lai nu bel zudin le sa-ei zohchia in mah tiang a phanmi kan um tuk lo (pakhathnih cu um ve phung) .\nHolh an thiam lo tik ah boss te nih hro le raak an i huah. Thirphang lengmang in rianṭuan cu nu ca ah a fawi lo. A cheu Lai nu rianṭuannak hi thilpuan dawr, rawldawr, sehzung ti bantuk deuh ah a si. Zing ah ṭuan i zan tiang a ṭuanmi zong an um. Nu chim lo pa pakhat lawng hmanh zan i mah lawng kal cu thla a kam hmulthi ling. Lamkam mi rukru ton sual lai phan lawng hmanh si loin palek mifir khu nih tam hna. Mah hna he i ton sual ahcun ngeihmi phone ṭha deuh zong chuh phaisa zong chuh. Report ti zong ah zei phu va tho hlah. Ramdangmi nih Lai nu nehsawh zomhtaih hlei ah Lai pa tiang zong kan i phua.\nTinh Loin Va Ngeihnak\nMi ramdang ah thinphang thlalau in khuasak cu ning a ṭi zungzal. Harnak ton caan ah hnemtu hlam a si. Thazaang petu an herh. Mobile phone an i tlaih cio tik ah i pehtlaihnak a fawi tuk. Tlangval nih an van helh hna a cheu cu pa kip phone chawnh an tlai duh lo (anmah an i vennak si ko) Lai pa nih kan i thawh ṭhan i, "nangmah nu cu zei ah hen naa rel mah tluk cun naa uah" tiah bia nengsei in kan ti rih hna. Mah caah a si lai cu, a cheukhat Kawl pa le miphun dang pa an vat hna nak khi. Annih [Kawl] cu nu an chawnh hna tik ah ngakchia bang in pei aw nem tein an lem hna, an chawnhbiak hna. Asinain Lai pa kan sining an kan theih ko bu in Lai nu nih Lai pa aa thim deuh zungzal ko. Pasal ngeih aa tim lomi nih Malaysia boruak nih pasal a ngeihtermi Lai nu an tlawm lo.\nA cheukhat bang zu ding va in nunnak tal a nuam deuh hnga maw ti na lak ah chungkhar buainak in a nun a hmangmi Lai nu zong an tampi. Laitlang ahcun lengleh hi kum upa deuh an si tawn nain kum no tete in pasal ngei i aa ṭhenmi zong tampi an um. A cheu cu i thlahphoih in tlangval nih ṭhit duh taklo ah diriamnak ah an hman hna. A donghnak ah an zamtak hna i an duh lo bikmi nauthlak tiang an phan. Nau thlaknak zong cu Malaysia ah Laimi nih a tuahmi ah um i (mah kong cu tam ka chim ngam lai lo kha vial in) van ruah ah tuk a sum. Malaysia ah pa hi nikhat ah RM 40 in 80 tiang buaktlak kan hmu. Lai nu hi nikhat ah RM 20 in 40 tiang hrawng an si ve. Lai lei phaisa kuatu a tam deuh cu nu an si. An kan tei dipdep. Innlo khuasak ah tei an ma. An zawt dah ti lo rian an i din (off) lem lo. Zarhpi ni hmanh pumh an duh ko nain i pum kho loin an um. Mah caah Ninga zan maw siloah Zarhte zan ah Chin Christian Fellowship (CCF) pastor te nih zan pumhnak le Bawipa zanriah dumṭinak an tuah piak hna. Khua ruah ah lung a hno. Ule nau nulepa hna na fanu Malaysia a ummi kha vun ruat ve hmanh.\nZawtfah dam lo caan ah ho conghramtu ngei loin inn ṭhing ah mah lawng a hrammi Lai nu dirhmun ruah ah thawchuah a pit. A cheukhat an fale eidin hmanh ṭha in an cawkpiak kho hna lo. Fale lohral lai ding an ruah ah zan an i hngilh lo caan a tam. An pasal le rianṭuannak in an rak ṭin zurit bu he an hunglut. An nupi le sual an kawl hna. An hro hna an raak hna, nulepa um lonak le chuahpi unau rep um lonak zuding misual pasal a changmi hna Lai nu sining khi vun ruat ve hmanh. Ram thumnak zong i, kal khawh lo kir ti zong ah taklawng in kir cu zei santlai lo. Kawlram inn le lo zuar dih hnu ah ram thumnak panh in a rami lampi Malaysia ah aa taapmi Laimi 50,000 leng kan si. Holh thiam lo bu i sikhan ah vaa piah. UNHCR card ngei lo cu phaisa a hlei in an liam rih caah a dam tuk lomi nu le ngakchia cheukhat cu NGO le Chin Refugee Committee (CRC) siloah mah le pengtlang cio in an zoh khenh tawn hna.\nA cheukhat an fa semno he Thonginn chung ah harnak phunkip an tuar. Aho conghramtu ngei lo fasem no he thongtlami nu dirhmun cu a har hringhran ko lai. Laimi thong kan tlak i kan temtuarnak kong zong damte um ahcun a cauk in chuah ding in timhlamhnak ka ngei. Kan tuarnak kan ṭial cawk lai lo. A liamcia caan ah kan tuar i atu zong si rih hmailei zong kan tuar rih lai. I zoh sawh loin nu hna zong kanmah pa tluk tein covo a ngei vemi an si. Kan nu le dawtnak kha ruat bu in Lai nu hi Lai pa nih cawisang ve cang hna usih timi lungput ngei in.\nTheiternak: Hi capar cu Chin Digest Vol 2, No. 1 (February 2016) ah a rak chuak cangmi a si. Catialtu hi Sang Lian Thawng (Tlerlung), Australia ram, Melbourne khuapi ah a ummi a si. Capar cu catialtu nih a hmuning/theihnak a tialmi a si caah Chin Digest ruahnak le hmuhning a si lo.


Rev. Dr. C Duh Kam: March 20, 2021, The 33rd Chin Revolution Day – The Cherry Par\nRev. Dr. C Duh Kam: March 20, 2021, The 33rd Chin Revolution Day\nMarch 20, 2021, The 33rd Chin Revolution Day\nAtu lio Kawlram ah ralkap puarhrannak a chuah caan ahhin kan thin a hung i kan tuar kho cio lo. Miphun fa santlailo te kan simi kong ah kan lung a fak. A taktak ahcun, Pathian nih a kan serning in cun vawlei cungah Chin miphun cu 2 million hrawng kan si lai tiin tuak a si. Kan tam tuk ko. Sifak santlai lo kan si ruangah a tlaumi kan tampi lai. Mah miphun sinak a tuak kho lo mi kan tampi lai. Cu caah, thisen khat a simi vialte kan i kawl than i miphun lian kan sinak langhter khawh hi a hau.\nKan Chin miphun cu Kawlrawn le Arakan State ah Asho Chins, East Chinram Myanmar, West Chinram India, le Southwest Chinram Bangladesh ah tampi kan um. Pathian nih Israel miphun sertu le khamhtu ah Joseph cu Egypt ram ah a thlah i bawi lianpi ah a ser bantuk in vawlei cung ram rum le dawh Asia, Australia, New Zealand, Europe, Canada le USA ah Chinmi 200,000 hrawng a kan thlah. Leikhuaza Chinmi dihlak ih 10% hi ramdang ah khua kan sa.\nChinmi cu Khrihfa kan si hlan in Khuazing Pathian a ngeimi miphun kan si. Pathian cu a tha tuk i, kan pipu hna nih an bia lo. Nain, “Khuazing hnatlak lo in nun ding” an tih tuk. An tizah tuk. Ruah lo piin an nal sual hmanh ah “Khuazing” tiah chanhtu a aumi kan si. Rawhralnak a pe tawntu hna khuachia tu kha an tih i saram thisen in an tluanhtlamh. An biak kan ti ko lai.\nKan siangbawi te nih Pathian kan ngeihmi hi rak hngal hna sehlaw Paul nih Ethen khuami hna kha “Hngalh lo mi Pathian caah” tiin nan biakmi cu a hngalh cu hngal hmanh hlah ulaw, nan sin i kan thanhmi hna hi a si” (Lamkaltu 17:23) tiah a rak ti bantuk in kan pilepu hna cu “nan Khuazing hi kan in chimhmi hna Pathian a si” tiah an rak ti ve ko hna hnga. Pathian kong cu an chimh hna. Jesuh Khrih nih vailam ah a pum le thisen in a kan tlanhnak kong cu an chimh hna. Pathian a ngei cang mi kan si caah le saram thisen raithawinak in luatnak a kawlmi kan si caah an chimmi Pathian le Khrih thisen raithawinak in khamh kan sinak cu awl tein an cohlan khawh. Cu ti cun Chinmi vialte hi khrihfa kan si dih. Nihin ah Pathian sin in thluachuah tamtuk kan dong.\nVawleicung biaknak pical Buddha biaknak Burma, Hindu biaknak India le Islam biaknak Bangladesh, le Pathian zumlo Commnist China ram lian pi hna karlak ah a ummi Chinmi cu khrihfa kan si dih. Kan Chinram cu khrihfa ram a si. Miphun fate chinchap si hlei ah, khuachia biaknak le ram lian pipi nih a kan karceh tikah kan miphun sinak in thazaang derthawm cia kan si. Cu chinchap ah, kan Chin miphun lakah holh dang tete 42 hrawng a um, fing le tlang nih a kan dan viar caah mah holh, mah peng, le mah khrihfabu tanh in kan i then ngai hna caah mah tein cio in teinak hmuh kan i tim lulh hna. Leikhuaza Chin miphun lak ah “lungrualnak” a um lo ahcun ahohmanh nih teinak cu kan hmu kho lai lo. Kan umnak hmun ciacia ah saltaang mi bantuk kan si peng lai.\nAtu cu mah peng le tlang le holh hna lonh in vawleipi (global/international) dirhmun in riantuan kho ding ah Pathian nih a kan cawisan cang. Jesuh Khrih ah pum khat kan sinak hi hngal usih. Thennak kawl ti lo in thisen khat kan sinak hi upat tihzah usihlaw Pathian nih a thimmi miphun kan si caah teinak cu kan hmuh ko lai. Kawl ralkap sal ah kum 59 kan tannak in Pathian nih chanhchuah a kan timh cang. Hi pin lei ah kan fale le techin fapar nih sal ah an taan than ding cu kan duh lo. Pathian hi bochan usih. Khrih zumhnak he dir ti hna usihlaw Vawleipicung Chin Pennak (Chin Kingdom International) ah Khrih cu Bawi si ko seh. A Pennak kan cung ah tlung ko seh. Vanmi holh kan hmang cang lai. Teinak cu Khrih chungah a um (Victory is in Jesus). Teinak cu kan hmu ko lai. Kan miphun le ram hi Pathian sunparnak caah hmang ko seh. Amen. Credit: Rev. Dr. C Duh Kam\n← Rel nuam tuk News le Huat a tlai tuk mi Lobby an hlan mi news an kong\nAtu lio Kawlram ramkhel ah George Soros timi pa hi a biapi ngai. →


LAIMI KANPA THILTUAH CU A SUNGLAWI HRINGHRAN, LAWMHNAK IN NAN KHAT CIO LAI – The Chinlung Post\nLaimi kanpa thiltuah cu a sunglawi taktak khi a si ko, Bawipa nih aletza in thluachuahnak pe chin ko seh. Laimi kanpa a simi Bishop Dr. CK No Chhum nih Hakha CDM ah aa tel mi hna dinti le VeVe Ks. 650,000 man bawmh. 22-2-2021, Believers Church, Myanmar hruaitu Bishop Dr. CK No Chhum nih Hakha ah CDM cawlcanghnak in lam a zawh mi hna dinti le VeVe Ks. 650,000 man a bawmh hna, tiah kan theih.\nHi kong he pehtlai in Hakha Station Believers Church in Bishop Dr. R. Mang Hre nih, “Hi bawmhnak hi Yangon lei in kan pubik a si mi Bishop Dr. CK No Chhum nih lamzawh mi hna an tihal in an baa lai tiah VeVe box 100 (Dur 2400 hrawng le dinti boxes tampi) kha rak bawm hna u, a kan ti. Amah pumpak nih bawmh mi a si. Kanmah Station Believers Church Mino zong nih dinti le VeVe sing 1 le cheu man hrawng an rak bawmh cang hna. CDM cawlcanghnak ah hin kan dihlak kan i tel a hau.\nRamkheel lei lawng ah ruat loin ram a that nakhnga Biaknaklei upa zong kan i tel a herh,” tiah The Hakha Times ah a chim. Bishop Dr. CK No Chhum nih hin Yangon lei lamzawhtu hna ca ah Laichi boxes 2000, a voi hnihnak ah arsa le changreu 1000, Kanpetlet lei minung 250 ca ah chuncaw le Thantlang lamzawhtu hna ca ah VeVe boxes tampi a rak bawmh bal cang hna, tiah kan theih. Chirhchan: The Hakha Times\nPu Ngun San Aung Kong Achimmi:Tennis Ceulian Nih Pu Ngun San Aung Konghi ti tuk hlah uh. Chinram kulh Chief Minister caah atha bik cu Pu Ngun San Aung hi a si. Kawlralkap cu CDM nih nan tei hna zong ah Chinram kulh Chief Minister caah atha bik cu Pu Ngun San Aung hi a si. Middle school ka Kai lio in an hram in a ttang mi kha si I Pu Ngun San Aung hi Chinmi zapi a kan daw khotu le Chinmi zapi a kan control kho tu cu amah lawng asi.


Zualko: US ah Mitthi kan ngei. (RIP) – Kawltu Team\nZualko: US ah Mitthi kan ngei. (RIP)\nDecember 24, 2020 December 24, 2020 Pu Tawn Mang\nBawi Khrih ah dawtmi nulepa ulenau hna,Kan hawi dawt Vaal Andrew Bawimang Sawmhal nih ruah lo tuk in mual a kan liamtaak nak ruang ah ngaih a kan chiatpitu le thla a kan campiaktu nan dihlak cung ah lawmhnak chim cawk lo kan ngei.\nA si khawh ahcun Christmas Ni hlan ah ruak i fimfawl kho ding in chungkhar duhnak a um ca ah, Marion County Corona’s Office le Funeral Home lei nih a si khawh chung in an kan bawmh i, thaizing December 24, 2020 (Thursday) ah a ruak cu thlan tla kho ding in tlam a tling. Cucaah, tuzan tthutpinak le thaizing Funeral Service cu a tanglei ningin a si lai.\nThutpi Zan: December 23, 2020 (Wednesday),A caan: 6:00pm – 8:00pm,A hmun: ICBC Biakinn,Ruak Thlah Ni: December 24, 2020 (Thursday),Ruak zoh caan: 9:00am – 9:30am\nPumhnak service: 9:30am – 11:00am,Thlahhmun program: 11:00am – 12:00pm,Thlanhmun: Calvary Cemetery,NB: December 24, 2020 ni cu Christmas Eve a si cang ca ah chun tiang lawnglawng thlanhmun on ding a si. Cucaah thaizing cu voi dang tawn nakin tuan deuh ah pumh caan thawk a si lai. Ngaihchiatpi buin,,Pastor Lal Cung Awi,ICBC\nLive ruak thlahnak program a tanglei ah zoh khawh a si.\nRelchap:- Iran hi a leksuai tuk cang, US nih faktukin a thuat te lai.\nIran nih kum 2020 chungah a voithumnak US Embassy nizan ah kha a kah than i, a thimi le hliam tuarmi belte a tu tiangah cun theih asi rih lo tiah media nih an langh ter.\nTukum 2020 chung ah hin Iran nih hin US embassy hi January 7-8, November 18 le December ni 20 nizan ah khan Rocket pariat hmangin a kah than tiah thawng theih asi. Hi thil ruangah hin Mike Pompeo nih cun Iran nih hi thil thalo tuah tu hna hi an thiltuahman cu an hmuh ve hrimhrim lai tiah biatak tein a van au ve. Hi tiin Mike nih a chim lio ah hin Iran nihcun a ralkap hna cu raltu dingin timhtuahnak a neih ter thluahmah ve hna tiah tarlangh asi fawn.US le Iran ram karlak hi General Kasam Soleimani an kah nak thok khan cun boruak a tha kho thai ti loh tiah theih asi. Zeitindah hi ram pahnih hna karlak boruak hi asi te lai ti cu vawlei pumpi nih an cuanh peng mi asi. Mah tiin US he an karlak boruak asi lio ah hin US rallian Russia le China hna cu Iran nih hin hawitha ah ai ser cang hna tiah theih asi.\n← Salai Lairamthang nih Democratic Party cu Fak tak tak in a Phomh hna\nUS Bawmhnak ‘Stimulus Check’ Kong ah Trump nih Tampi Kaiter a Timh Than Cang →


Mi tampi nih kan theih tuk bal lo mi Pa ta (chiatha) kong phun 7 - Dr. Zero\nby drzero.net June 23, 2021, 1:57 pm 31 Views\nWUERZBURG, BAVARIA, GERMANY - 2014/11/27: A yellow banana (Musa), displayed on a white table. (Photo by Frank Bienewald/LightRocket via Getty Images)\nPa ta (chiatha) kong ah mi tampi nih kan theih tuk bal lo mi ka van langhter lai. Pa ta hi Mirang zong nih todger, wang, willy, dangler tibantuk in an auh ve.\nPa ta hi nu paw chung a chuah hlan in a dir (fok) cang\nPa ta hi nu pawchung a um lio tein a fok cang. A dir cang. Ultrasound scan in zoh tik ah cheukhat cu an ta a dir kha hmuh khawh a si. Cucu 1991 kum ah researchers nih an hmuh mi a si i REM Sleep (random eye movement) an ti. Cucu, nu paw chung lio te in nazi pakhat ah voi tampi a dir ti a si.\nNa ta kha na ruahning nakin let hnih a sau deuh\nPa tampi cu a ta a tawi tuk ruang ah a saunak sii hna an ding. Na ta a fok hlan i a tawi tiah na ruah mi khi a taktak cu na takchung ah a canceo (zatceo) bak a rak pil chung ca ah a si. A leng a lang mi tluk in na tak chung ah a rak um rih.\nNa ke le na ta size aa pehtlaih ning\nBJI International Journal nih hlathlainak an tuah i kan ke le kan ta ai tia hrimhrim lo, ai pehtlai lo, tiah an chim. 1993 kum ah research an tuah mi pakhat ah na ta a tawisau le a hmetngan kha na ke zoh in aa thei ti a rak si i cucu a si kho lo mi researched a si. Iran ram International Journal of Impotence Research pakhat nih cun kan tawisau hi kutdong pawl le kumkhua le mitung niamsan in aa thei nain ke he cun aa pehtlai lo, tiah an chim ve.\nZaan ah pa ta a fok khun\nPa pakhat hi zaan ah voi 3 in voi 5 kar a ta a fok. A dir tawn ti a si. Cu zong cu REM sleep (random eye movement) ti mi kan i hngilh kar i mang kan manh caan ah khin a fok khun, ti a si.\nPa ta hi thih hnu tiang ah a dir kho rih\nA cunglei ah kan langhter cang bantuk in pa ta cu a nu paw chung a um lio tein a fok cang mi a si. Cun, zaan i hngilh lio zong ah a fok kho mi a si. Cucaah, mipa pakhat hi a thih hnu zong ah a ta a dok kho rih i a dir kho rih. A bik in hri-awh in a thi mi hna khi an ta a dir kha hmuh khawh an si.\nPa ta hi a kiak kho ve\nPa ta hi ruh a ngei lo, thahri a si, ruhno a si, tiah an chim tawn. Asinain, sex tuah tik ah ralrin lo ruang ah maw, rianrang tuk in tuah ruang ah maw, a fok tuk lio, hake mem in a dir lio tibantuk ah a kiak kho i ralrin ngai a herh mi a si.\nThluak nih a tlai kho lo\nPa baw (haang) chuah khi na thluak in na thing kho in na tlai kho lai lo ti a si. Nupa sinak tuah lio ah baw a chuah lai hrawng ah khua dangpi ruahter ahcun baw chuah a rauhter deuh nain a chuah taktak khi cu thluak nih si loin SEG Spinal Ejaculation Generator ti mi thahri pakhat nih a tlaih i a chuahter mi a si ca ah thluak in theihnak le ruahnak men in i suum le tlaih khawh a si lo.\nRef: Heath Group\nPrevious article Nuva sinak a nuamh ter pin ah naupawi a fawi deuh ning\nNext article SEX tuah tih ah Nu pawl an i lim zeitin kan theih khawh lai?


Vawlei cung mirum bik pa 3nak a si lengmangmi Warren Buffett hi, Christmas laksawngah $10,000 cio – Onlinenungak\nVawlei cung mirum bik pa 3nak a si lengmangmi Warren Buffett hi, Christmas laksawngah $10,000 cio\nVawlei cung mirum bik pa 3nak a si lengmangmi Warren Buffett hi a rumnak a nuamhpi ve lo ti khawh a si. A fale zong mirum fa bantuk in a umter hna lo. Amah zonghi a luancia kum 30 lio i a cawkmi innte ah a um peng rih ko, $35,000 hrawng in a cawkmi.\nVawlei cungah sifak miharsa a bawmbik tu pahnihnak a si men lai. Sehlei thiamnak hi a herh bak i thangchonak pakhat si kan ti rualrual in Buffett cu atu tiang hi a cabuai cungah laptop computer hmuhding a um lo i email zong a hmang lo. Handphone in text message voihnih lawng a kuat bal. Mimak bak a si ve ko. Sehlei thilri a hmang ve lo nan University degree zong a nei ko i vawlei cungah mirum bik pathumnak zong a si lengmang ko.\nBill Gates Foundation ah $20 billion leng bawmhnak a pek cang. Mibawmh a duh bak i amah cu sifak bantuk tein a um. Mah thinlung put zonghi Thiang Thlarau rianttuannak a si tiah kan professor nih a chim bal. Chungkhat cingla rualchan pawl, Christmas laksawngah $10,000 cio a pek hna ti si ko hi.Van Tum


Chin le Kawlca in USA Indiana Cozah nih Mawtaw License Kong a Chuah Cang Lai | THE CHIN EXPRESS\nIndianapolis, INDIA — Kawlrammmi 32,000 hrawng an umnak Indiana State Bureau of Motor Vehicle (BMV) nih Mawtaw mongh cawnnak cauk cu Kawlca le Chinca (Hakha Lai) in a chuah ve cang lai, tiah thawng kan theih.\n“Mawtaw monghnak license (driver’s license) cu US ram khuasaktintuknak caah a herh hrimhrimmi, minung pakhat pumpak cio nih kan herhmi a si caah Indiana State cozah nih a tawlrelpiakmi hi kan i lawm ngai,” tiah hi bantuk hlawntlinnak a um khawhnak ding caah kum tampi a rak i zuammi BACI Executive Director Salai Elaisa Vahnie nih a chim.\n“Mirangca a thiam lomi kan miphun caah lawmh a um tuk khun. Rian kalnak, fale zohkhenh, sianginn ah thlah/don, le nitin kan nunnak ah a herhmi thil a si.\n“Cun, kan ca le nunphung kap lei in zo zongah i lawmh awk ngaingai a si. USA ram cozah pi nih kan Chinca kha literature pakhat in a pawm lawng si loin, a hman, aa chiah cang lai ti khawh a si caah kan Chin miphun tuanbia ah thil biapi ngaimi a si,” tiah Salai Elaisa Vahnie nih a chimchap.\nBMV Driver’s Lience Manual cu Chinca le Kawlca in 2021 in hman hramthok asi lai tiah i ruahchan asi.


Ralhrang Nih KNU Kahdohnak Caah Nunau Hriamnam Ah An Hman Cang Hna — Chin Miphun Tlangau\nSeptember 3, 2021 Salai Ephraim MYANMAR 0\nRalhrangbu nih KNU kah an timhnak ah nunau pawl cu an phaw caah an tlaih hna i, an hruai hna tiah Klo FM nih a chim.Nizan September 1 zinglei ah KNU brigade 6 Dooplaya pengkomh Kyainseikgyi peng Pikaladon khuami nu pakhat an tlaih pin ah Yakya khua mi nu pakhat le Mikatho khua in nu 2 hna cu an tlaih hna i, an kalnak kip ah an hruai hna tiah KNU brigade 6 thawngthanhnak nih a chim tiah Klo FM nih a langhter.\nHi kong he pehtlaih in KNU concerned group in Pado Naw Sipho Yar Sein nih ralhrang bu nih nunau hna raltuknak ah an hruaimi hna cu zeitin hmanh in cohlankhawh ding a si lo.\nA hlan in Karen ramah kahdohnak tampi kan ton cang.Nunau hna cu ralhrang pawl nih a phunphun in an tuahto hna.Atu raldohnak ah phaw ah an hman mi cu zeitin hmanh ka cohpan khaw lo.Vawleicung phung an buar mi a si. An cungah hremnak kan pek a hau tiah a chim.\nRalhrangbu hna nih KNU/KNLA doh dingin Mikatho khua hrawngah umhmun an khuar tiangah a rauh hlanah kahdohnak a fak te khomi a si. Atu ah mah pawngkam in a zaam mi 500 hrawng cu an tlung kho rih lo tiah Than Lwin Times nih a tial.\nCDF Mindat in minung pakhat nihin zinglei ah a nunnak a liam


US Pastor Te Cheukhat Cu Politics Leiah Ruahnak Bituk In A Kalmi An Um! – Chin 11 News\nUS Pastor Te Cheukhat Cu Politics Leiah Ruahnak Bituk In A Kalmi An Um!\nUS Laimi kan pastor te le vawlei lei hruaitu nih politics kongah kan thluak an kan ttawl tuk rua ka ti: US Laimi kan palhnak le kan poinak pakhat asi tiah ka ruahmi cu a caan ah biaknak lei kan hruaitu pastor te le vawlei lei hruaitu an biachim kan ngai, ka zulh ngai nan a caan ahcun zei ah kan rel hna lo i kan upat fawn hna lo.\nA caan ah le an chimmi le an pommi ttha tein ruat loin kan zulh top/kan pom top. Mah tein hlathlainak, tuaktannak, le ruahnak le duhthimnak zong Pathian nih a kan pek ve ko nan mah cu hmang loin biaknak lei i hruaitu cheukhat ruahnak bituk in a kalmi biachim kan ngaih tawn/kan zulh tawn/kan zumh tawn. Cucu atutan US thimnak ahhin a fiang ko.\nPastor te cawnpiaknak cu zulh ding an si ko. An bia zong ngaihding an si ko. Upat ding an si fawn ko. Asinan politics le sipuazi kong le zeidang kong ahcun pastor cheukhat cu cawnnak sang zong an nei ko lai nan ruahnak bituk in a kalmi an um len ve tihi philh loding a si lai. Politics kong, sipuazi kong, le zeidang kong an theih lomi a tampi ve.\nCucaah cun pastor te le vawlei lei hruaitu chimmi poh zulh i ngaihdih ding a si hlei lo. Mah tein hlathlai i ruahnak kaupi le thuk piin a tthami le a ttha lomi cu i thlet ve ding kan si ko ka ti. Atu cu si loin ar rawl fahtu cu ar pawl nih a hnulei in an zulh bang kan hruaitu pastor le vawlei lei hruaitu chimmi poh kha tuaktannak um set loin kan zulh hna.\nHruaitu nih hi ka hin ra u law sa le rawl eiding a um tiah a tinak lei poah ruitiah kan zulh hna i a um tthan lo e hika lei ahhin ra u law a ti tthan i ruitiah a tinak lei poah ah kan zulh hna. Buh le sa eiding a um a tinak ahkhan ei ding a um taktak maw, um taktak lo ti kha kanmah tein ttha tein hlat ding a siko.\nCuve bantuk in US thimnak kong i mee pek ding kong zongah mah tein i hlat i kan duhmi le a tthami tiah kan ruahmi cu vote pek ding an siko. Kan pastor te le vawlei lei hruaitu chimmi poah ngai in pek ding a si hlei lo. Sipuazi kong le politics kongah cun kan hruaitu pawl nak in a thei deuhmi an tampi.\nUS Laimi nak in Laitlang Laimi hi politics lei ahcun an fim deuh i an ruahnak zong a kau deuh tikhawh a si. Annih cu anmah tein an i tuak i a ttha an timi cu vote an pek ko hna. US pastor le hruaitu cheukhat zong mipi hehtiah vote pek ding kongah forh kan hmang. Laitlang lei pastor cu an hmang lem lo tikhawh a si.\nPastor te nih cun vote pek ding le pek lo ding kongah tampi a chim awk a si lo. Amah a duhnak lawng le a ttha a timi konglawng tlawmpal te chim seh law cucu a za ko. US pastor te cheukhat cu politics leiah ruahnak bituk in a kalmi an um i an theihmi zong a tlawmtuk tihi philh lo ding a si lai.\nPolitics kong le sipuazi kongte hna ahcun biaknak lei hruaitu nak in a thei deuhmi an tampi ko lai. Pastor te nih politics kong ahcun kan thluak kan ttawl tuk hna hlah seh law a ttha lai ka ti. Catialtu: Saya Van Tum


Attorney General William Barr:Nih Trump sin ah biadik a chim duh lo. – Onlinenungak\nAttorney General William Barr:Nih Trump sin ah biadik a chim duh lo.\nTu zarh ah khan Trump he naihniam tak in a um i Trump caah zumhtlak a simi US Attorney General William Barr nih tutan thimnak a phi chuak a thleng khomi thimfung fir/ nawnnoknak kan hmu lo tiah a rak chim. Mah cu thimnak an nawnnok a tiah zahan i minit 46 sau bia a chimtu president Trump caah theih a nuam lo taktakmi a si.\nCucaah Barr cu White House ah a kawh i suimilam tam ngai bia a ruah. Cu he pehtlai in thawnghaltu nih bia an hal.“Barr nih zeihmanh a tuah lo. Ttha tein a hlathlai in a kawl lo,” tiah Donald Trump nih Justice Minister Barr kong cu a chim. “Nangmah sin ah lungthiang tuk i biachim a hau ko. A ruang cu thimfung an firmi a tam tuk,” tiah Barr hi an dirkamhtu ah na zum kho ti lai maw tiah an halmi cu let lo in a chim.\n“Mah bia hi tuhnu zarh tlawmpal ah ka hal tthan te u. An hlathlai ta a hau. Barr nih ram kong ah a ruah. Ram kong a si lo, Criminal (misual) he ai pehtlaimi kong a si (very bad criminal stuff), tiah Trump nih a leh hna.Trump nih hin kum li president a ttuan chung ah riansang tlaimi 50 leng rian a phuah hna. Caan sau ttuan rih ding si sehlaw Barr zong hi a phuah khawhmi a si, tiah experts nih an ruah.Teirial catial tu


Rung Lian Ceu le Canada Lai Pa Thawng kongkau ah Mipi nih an Ruahnak an van langhter Cang – Salai Kawltu\nRung Lian Ceu le Canada Lai Pa Thawng kongkau ah Mipi nih an Ruahnak an van langhter Cang\nJune 25, 2019 salaikawltu 0 Comments\nZahan i Rung Lian Ceu a tei khotu ding timi pa Canada i a ummi Van Lian kongkau ah mipi nih an ruahnak an van langhter cang. Zahan khan Daily News Kawltu nih Rung Lian Ceu le Van Lian hna cu ipai dingin a van tahchunh. Van Lian nih Rung Lian Ceu hi a tei khawh vemi a si tiah a tahchunh. Asinain Canada a ummi Van Lian a theitu le mi dang dang nih hi hna pahnih kongkau ah an ruahnak an van langhter cang. Biakhiahnak zong tuah khawh pah a si ko. Hi ti hin an van langhter cio hna.\nHprokham: Runglianceu cu champian si nak in a chuak cang i hlam rih ding in ka ruat lo.Atu lio champion he tu khingthlai u sih.\nTluang Hlei Cin: Rung lian cu a tei ka zum lo a pum rualawng si ko lai.\nVan Lian Salen: Atei rih lai lo ti cu ruah awk atam tuk ee Canada pa kha voikhat zong ai paih kan hmuh bal tung lo pumrua titsa that lawng aza lo.\nCung Hrin Thang: Rung lian ceu he cun chimh ding si ti a mah cu a fa le hmanh an nungak an tlangval deng cang kha… nan theih lo cun nan mah tluk kha tan rih ko.\nSeptember Bikte: Rung lian ceu kha zarkhat chung rawl ei lo in um seh mah hnuk ah ka zumh te lai.\nJusTin Lian Ļś: Atei fawn lai lo tuchan thar mino ah Run lian ceu atei kho ding an um rih lo Uk lin thang he lg thei lo an si.\nPa Hniang: Rung lian Ceu le kan u van lian kan tahchung mi hna cu kan hrut pah hla maw ti awk in a um cg ko hih kan lai media pawl kum25 hmanh a tling rih lo mi le kum 50 phan deng mang mi i paih hna sehlaw kan ti mi cu a poi tak tak khi a si ko hih.\nBawi Mang Lianching: Peih hmanh thiam tung lo ee kan u van lian cu.\nRocky Van: Paih hi bumban lawng si lo in thiam a hau ve ee rung lian ceu hi a ngamh mi bak nih cun singkhaw ding si ko.\nSalai Bawi MualCin: Rung lian ceu nih minute 1 hlan ah voi 2 a tengg lai.\nThang Kulian: Rawl tam ei khawh ahcun U Van nih a tei khawh men ko😉😉😉a nih hi a ei kho bak!!.Kan lai paih ti ahcun Chuncung nu tar te hmanh a tei hna hnga maw?💃💃😂😂\nA ruang cu a pai bal loh!!paih zong hi Malay a phanh hnu Lawng ah a hmuh!!a pum rua cu a tha a dawh..Tahchunnak Lak Na thiam deuh loh!👍👍👍\nJohn Lalramnghaka Zathang: Ainak Runglianceu ban tuk pa2 ni an tei lai lo.lo an thawn nak leh fitness hrim a Runglianceu akum Zat gym a Kal cang.\nLal Chan Zaathang: RLC cu a hohmanh nih an tei lai lo .\nAwite Chuntei: A nih cu upa si cang khah.\nSui Kamkam: Ziah Indiana i paih ah cun Vanlian cu rave seh law attha lo maw?\nB Hmunglian HlawnCeu: RLC atei kho dg mi nung an sem deng rih loh.\nJohn Lalramnghaka Zathang: Ainak Chim len hla u Runglianceu bantuk minung 2 ni an tei lai lo. Achan chungah laipa ni atei kho ding hohman an umlo.\nAluai Zaathang: Ka kawi vanlian cu an tei la loh.\nKha pawl kha mipi nih an ruahnak an van langhtermi pawl cu a si. A zei a va si paoh ah Van Lian hi Lai pa ahcun mi sawh sawh cu a si lo. A balah a tut i a taksa zong a tha ngai ngai. Rung Lian Ceu he paih dingin a ngamh lai lo ti chim khawh cu a si lo.\nPhoto Credit: Vanlian Chhai Hlung\nRung Lian Ceu kongkau ka rak tialmi a rel rih lo caah van rel ve tuah. Rung Lian Ceu kong hi fiang deuh in na theih khawh lai.\nRung Lian Ceu hi Champion Tak Tak cu a Si.\nRung Lian Ceu hi Champion tak tak cu a si. Laimi thinlung ahcun champion bak a si. Tutan ah a voi 12nak Open Naga Wrestling Meet 2019 cu a ropui ko. Laimi in Round 1 teinak a hmumi hna cu Rung Lian Ceu, Hran Tin Thang le Mang Hnin Thang hna an si. Naga paih zuamnak i Lai Pasal hna lakah Round 2 nak in teinak a hmumi hi Rung Lian Ceu amah bak lawng a si rih. Paih min aa pemi Naga le Kala minung 60 leng i Paih thiam bik (the best tactic wrestler) laksawng ah Rs. 10,000 tiang a hmuh hi a sunglawi tak tak.\nRung Lian Ceu hi pe 5’8, kg 97 lawng asinain amah nak i a nganmi tampi a tei hna. Culawng si loin Naga paih thiam miphun hna lak i Open Naga paih zuamnak bak i Semi-Final tiang a phanh khawh hi a za tuk hringhrang. Rung Lian Ceu bantuk paih thawng hi laimi hna lakah an chuak ti lai maw ti hmanh ruahawk a tampi.\nNagaland State hi India ram ahcun Paih a thiammi le ramdang dang (International) tiang i paih ruang i a phanmi tamnak state bak a si. Northeast,India State 8 hna lakah Nagaland State tluk i Paih lei i minthang hi an um lai lo. Nagaland milu hi ting 22.8 (lakhs) bak an si. Hi vialte Naga minung paih thiam lak i Semi-Final tiang a phanh lawng siloin 2 runner up (Pathumnak) a si i a men hrim hrim lo.\nTutan ah Rung Lian Ceu nih 2 runner up (Pathumnak) lukhuh an i cuh lio ah Naga paih thawng Vekuyi Medeo bak a tei. Vekuyi Medeo hi Rung Lian Ceu nih a tei i Rung Lian Ceu cu pathumnak ah phuan a si. Pathumnak laksawng India tangka Rs.1 lakh ($1425.42) bak a hmuh.\nTutan ah Rung Lian Ceu nih a pai pi mi pawl Naga Cakei pawl min le sinak kan van langhter lai i Laimi thinlung ahcun champion a si nak a van i fiang ngai lai.\nRiikukhoto Khusoh: Rung Lian Ceu nih Riikukhoto Khusoh hi fawi tak tak in a tei i First Round in Round 2 bak a kai.\nKubere Nyekha : Rung Lian Ceu nih Kubere Nyekha cu Second Round i a tei caah Second Round a phan. Hi pa hi Naga paih thawng a si ve. Hi ruang ah Pre-Quarter final tiang bak a phan kho.\nDzieselatuo Keretsu :- Cun Rung Lian Ceu nih Pre-quarter final ah Naga Paih thawng le champion tiang a rak sibalmi Dzieselatuo Keretsu bak a tei rih. Dzieselatuo Keretsu hi 2017 kum i Naga Open Wrestling Champion bak a si i, cun 10TH INTERNATIONAL HORNBILL NAGA WRESTLING 2016 ah Champion a si fawn. Hi pa bak hi a tei.\nCun Quarter final ah Rung Lian Ceu nih Naga paih thawng le champion Kekhriezo Nagi cu a tei tthan i Semi-Final bak a phan. Kehhreizo Nagi hi Naga Paih thawng minthang bak a si ve. A voi 46 nak Western Angami ‘D’ Sports Association (WADSA) wrestling meet 2018 i Champion bak hi Rung Lian Ceu nih a tei i Semi-Final tiang a phan.\nVekuyi Medeo zong hi Naga paih thawng minthang thiam thiam a si. Rung Lian Ceu nih a tei i pathumnak dirhmun tiang a phanh khawh nak hi a si.\nNaga cakei ‘The Naga Beast’ ti tiang kawhmi pa Venuzo Dawhuo le Rung Lian Ceu hi Semi-Final ah an tong. Hi Naga cakei hi. Kg 92 a si i feet 5’10 in a sang. State Level Indigenous Open Wrestling Competition (2018) ah champion bak a si fawn. Venuzo Dawhuo nih Rung Lian Ceu a tei ning cu kan theih dih ko lai. Vanchiat tak tak khi a si. Venuzo Dawhuo nih Rung Lian Ceu a tei ning ah a lungtling set lomi le aa cenat lomi an tampi lai. Rung Lian Ceu hi i pai than se law ti tiang a duh tu kan tampi lai. Tutan Semi-Final i Naga Cakei nih Rung Lian Ceu a tei khi vanchiat deuh khi a si.\nTutan i a voi 12 nak Naga Open Wrestling Championship 2019 i teinak hmutu cu Menuosetuo Yiese timi pa hi a si. Naga cakei Venuzo Dawhuo he final ah an i phomh. Menousetuo Yiese nih teinak a hmuh i Champion ah phuan a si.Menuosetuo Yiese hi Naga paih thawng bakmi a si ve. Kg 118 bak a si i pe 6 bak in a sang fawn. Naga paih thawng champion peng tawnmi Venuzo Dawhuo zong nikum December 4, 2018 khan a rak tei i 12th International Hornbill Naga Wrestling Champion a si. Hi lawng siloin nikum i tuahmi 26 Naga Wrestling Meet (2018) ah champion a si cang fawn.Hi pa hi a men hrim hrim ve lo.\nRung Lian Ceu hi Laimi caah cun champion tak tak cu a si ko. Laimi caah champion a si hrim hrim nak a ruang ka van langhter rih lai.\nLai Paih le Naga Paih aa Dang Tuk.\nLai paih le Naga paih hi paih cio cio an si nain an Paih phung (rules) hi an idang ngai ngai. Hi ruang ah Naga nawlngeitu hna nih an theih tikah Rung Lian Ceu Naga paih a cawnpiaktu ding ah Coach tiang pek a si.Vawleicung ah paih phun tampi a um ko lai. Miphun hoih cio nih paih phung (rules) dang deuh tete an i ngeih dih hna. Hi tluk Lai paih le Naga paih aa dangmi ah a voi 12nak Open Naga Wrestling Meet 2019 bak i 2 nd runner up tiang a phan khawhmi hi Laimi caah cun champion a si ko.\nRung Lian Ceu nak i a nganmi Naga Paih Thawng minthang lawng te a tei hna.\nA cung lei kan langhter cang bantuk in tutan Rung Lian Ceu he aa paihmi pawl hi amah nak i a nganmi Paih thawng tampi an i tel cun Naga cakei minthang lawng te an si. Paih ah hin thazaang zong hi a biapit nak tampi a um. Tutan Naga paih hrim hrim ahcun thazaang tampi chuah hau phun a si. Hi bantuk paih phung (Rules) pawl hi Rung Lian Ceu caah a thar bantuk a si. You Tube tibantuk hna in zoh hmanh se law a tak bak i Naga paih thawng pawl he van i phomh colh hi a fawi lo. Asinain hi vialte lawnh dih in voi 12nak Open Naga Wrestling Meet 2019 bak i 2 nd runner up tiang a phan khawhmi hi Laimi caah cun champion a si ko. Hi lawng si loin Paih thiam bik (the best tactic wrestler) laksawng a co hi a sunglawi ko. Paih thiam bik (the best tactic wrestler) laksawng ah Rs. 10,000 bak a hmuh rih. Laimi caah ahcun champion tak tak a si.\nNote: Na lung a tlin cun Comment van pe ve tuah.\nTuni Naga paih Final le Pathumnak kawlnak Video a tanglei ah a um lai.\nPhoto Credit: Salai Tin Cun Lian & The Chinland Post\n← Thai Lungkua Hngakchia Pawl hi an muihmai a Upa Tuk Cang\nLai Paih Zoh a Nuam Chin Lengmang Cang Lai →


Falam Peng, Taal Khua ah SAC Ralhrang nih Biakinn an Tlok, Innzuat Sattil an Thah Dih – Thechinlandtoday\nFalam Peng, Taal Khua ah SAC Ralhrang nih Biakinn an Tlok, Innzuat Sattil an Thah Dih\nadmin August 17, 2021 Leave a Comment on Falam Peng, Taal Khua ah SAC Ralhrang nih Biakinn an Tlok, Innzuat Sattil an Thah Dih\nFalam Peng, Taal Khua ah SAC Ralhrang nih Biakinn an Tlok, Innzuat Sattil an Thah Dih.\nFalam peng, Taal khua ah SAC ralhrang pawl ni 5 chung an caam i biakinn telh in innchung thilri an tlok dih hna, Khuami hna i innzuat sattil vialte zong an thah i an ei dih hna, tiah khuami pakhat nih a chim.\nBiakinn chung ah an duhduh in an lut. Biakinn chung zong a rim a chia dih cang. Khuachung inn pawl zong meithal in an kah dih hna. Inn 20 hrawng hi cu a thar in sak tthan an hau lai,” tiah a cunglei khuami nih a chim.\nAtutan hi SAC ralhrang nih Taal khua a voi hnihnak an luh hnawh a si. Aluancia July 22 ah SAC ralhrang pawl Taal khua ah an rak lut i, inn 26 chung ah inn 21 an bauh. Tangka le thilri tampi an fir/an hrawh dih hna.\nJuly 22 lio ah SAC ralhrang nih Taal khuachung thil an hrawhmi le an firmi hi azapi ah ting 150 MMK man a si lai, tiah khuami nih an ruahdamh. Credit The Chin Journal\nRalhrang Nak In Tihnung Deuh Mi Military University Sianghleirun An Si →\n← Lockdown ruang tirawl chaantu Hniarlawn khuami minung 13 SAC ralkap nih an tlaih hna


RIP. CDM A TUAHMI SIIBAWI THIAMSANG RALHRANG AN THAH, LUNG A FAKTUK ASINING – The Chinlung Post\nRIP. CDM a tuahmi sibawi thiamsang thongchung ah a nunnak aliam. Ralhrang kawlralkap uknak lakmi dohkalh in CDM a tuahmi siibawi thiamsang Maung Maung Nyein Tun cu ralhrang kawlralkap hna nih CRPH le NUG na dirpi hna tiah sual an phawt i, thong ah an thlak. Thonginn ah covid zawtnak nih a phak i, zualhma ngai in a um.\nZualhma tuk le a dirhmun a tthat lo caah sizung ah an kal i, tuni ah a nunnak a liam tiah thanhnak an tuah. Hi konghe pehtlaiin chungkhar pakhat nih a chimmi cu Siibawi hi thonginn chungah covid zawtnak nih aphak i, thatein zohkhanh le thlopbul a si lo. A zualhma tuk caah thonginn in sizung an kalpi. A si ning taktak ahcun a hlan ken in sizung ah an kalpi ding asi.\nSizung an kalpi caan a tlaituk cang tikah a zualhmatuk hringhran cang. Cucaah ralhrang kawlralkap hna nih thi dingin an timhtuahmi hrimhrim a si i, anmah ralhrang kawlralkap hna nih an thah mi a si ko tiah ka ruah. Hi bantuk in mifim thiamsang hna an nunnak a liammi hi cu tuar a har tuk hringhran i, thinlung a faktuk tiah a chim. Ralhrang nih CDM atuahmi an tlaihmi hna hi thongchung ah minung tamngai an thi cang tiah an chim.\nThawngpang dang:Yangon Chinmi Ralzaam Camp ah COVID-19 Positive Minung 13 an Hmuh Hna.Yangon ramtthen, Hleku ah a ummi Paletwa le Mro ralzaam pawl fonh in an umnak ralzaam camp ah COVID-19 zawtnak a ngeimi minung 13 nihin ah an hmuh hna. Chin Christian Alliance (CCA-Yangon) Relief Team hruainak in nihin ah COVID-1( Test an tuah hna i zawtnak a ngeimi an hmuh hna hi a si. Ralzaam Camp pawng ah a ummi Khrihfa ngakttah zohkhenhnak sianginn zong ah COVID-19 Positive minung 3 an hmuh hna, tiah thawng kan theih.


Mara Hriamtlai Minung (2) Mizoram Palik nih an Tlaih Hna – Chin Community in Norway\nMara Hriamtlai Minung (2) Mizoram Palik nih an Tlaih Hna\nFebruary 16, 2012 Salai Biak Lian Thawng 0 Comments\nIndia ram nichuah chaklei Mizoram Saiha district Laki khua pawngah Mara hriamtlai (Mara People Army) minung (2) hna cu Mizoram palik nih 13.02.2012 ni ah hriamnam he an tlaih hna tiah thawng kan theih.\nSaiha khau Deputy SP Laicha nih “Cu kaa hmunah an um ti thawng kan theih caah kan va tlaih hna, atu cu thonginn ah kan kuat cang hna” tiah a chim. M-16 meithal zuun (1), kuan bawm (2), kuan (156) le biachimnak seh (2) zong kan tlaih chih” tiah Laicha nih cun a chim.\nMinung thazaang (20) hrawng a simi Mara People Army(MPA) cu kum 2009 hrawngah an rak dirhmi bu a si tiah theih a si. Chin ramkulh hmunkip ah a ummi hna Mara miphun paoh kha uknak pakhat tangah um ding kha an i timhmi cu a si tiah theih a si.\nHi hna bu cu Mizoram le Chin ramkulh ramri ah hmunhma a khuar i a cawlcangmi an si i, Paletwah peng Pawngmu khuami a cheu hna kha an rak tlaih(pianpe an suai) hna le phaisa in an rak tlanhter hna ruangah Mara mipi nih kan duh ti hna lo (kan ṭhohkhan) ti hna lo tiah Saiha khua ah a ummi Mara miphun pakhat nih a chim.\nHi an tlaihmi hna kong he pehtlaiin Chin National Army biuha (2) in ralkap bawi pakhat nih atu i an tlaihmi hna pawl hi cozah sinah hriamnam chiah dingah aa tim lammi an lo tiah a chim.\nMara hriamtlaibu pawl cu kan hnu caan tlawmpal lioah khan cheuhnih ah an i ṭhen le MPA chungin a chuakmi cheukhat hna cu Chin ramkulh Paletwah peng Satongte ralkap sakhan ah hriamnam an chiah tiah theih a si i, atu i an tlaihmi hna minung(2) hna cu Mara People Army(MPA) chungtel an si tiah theih a si.\nPrevious Previous post: Falam Peng ah Khualtlawng Mawṭaw (Jeep) ai Let, Minung Pahnih an Thi\nNext Next post: Chin-folket feirer Nasjonaldag i Norge


Pastor “Lian Chawn ” Nih A Nau ( Khua Hlun ) A Thih Nak Kong Le A Sian Lo Nak Kong A Mitthli He A Tial Mi – FIAKFAIROCK\nPastor “Lian Chawn ” Nih A Nau ( Khua Hlun ) A Thih Nak Kong Le A Sian Lo Nak Kong A Mitthli He A Tial Mi\nKa Nau (Pa Hlun) Mangtha Mu\nLungthli ruah lo kiak tuan chantawi\nna tlei roling li bang hnin ai\nlen cim hlan i par bang hnawl cu\nzuuntuar nawl har sian lo ka nau.\nTuan na relnak Thantlang sizung\nka hoi ngam lo na bau riangmang\nNa tlonlennak ruun inn chumtual\nzuunrim ai bang na tlei tuan cu.\nSemnak nupa chuakti unau\nkan mitthlam in na liam kho lo\nhnathlam ai zeel na aanka pau\nna caam peng lai kan nun chung cu.\nKhupthirual he tuanrel zawn ah\nchungkhar tling in rawldum caan ah\nNizarh caan i biakruun panh ah\nna bau cang lai sian lo ka dawt.\n2019 June 7—Ninga Ni, zing niceu nih ngaihchiatnak mitthli a kan phurh te lai ti cu lungthli pel hmanh in ka ruat lo. Ka nau (Khua Hlun) thih ni a si te lai ti cu kan chungkhar aho taktak hmanh nih kan ruat hrim lo. Asinain kan sian lo Pa Hlun nih mual a kan liamtak ni a si. June ruahhmai sin ah thihnak thennak mitthli nih a kan zelh ni a si. Zingnu khuakhan a cohlan a har hringhran ko.\n2019 June 7 zingka ah thawngchia taktak kan theih mi cu JMBC kan missionary Pastor Kyaw Aye nih Yangon sizung ah mual a kan liamtaknak thawng a si. Cule cangka, JMBC EC le E&M upa meeting kan tuah colh. Pastor Kyaw Aye cu 2019 June 8 zanlei suimilam 2 in Yangon ah a ruakvuinak caanhman ding a si. Cucaah Rev. N. Lai Uk, Keimah, Nu Cherry (Pastor Kyaw Aye fanu), Pa John (Kan mawtaw mawngtu), le Vl. Bawi Duh ti in a ruakvui pumh tanh manh ding in 2019 June 7 zanlei suimilam 3:30 ah Thantlang in kan i thawh. Ka nau (Pa Hlun) hi Thantlang sizung ah a um ko nain zualhma tuk a si lo caah le Khrihfabu rian ai thuat deuh caah Yangon kan kal lai zong ah ka va veh manh ti lo—siaherh lo tein ka kaltak.\n2019 June 7—zan suimilam 11:02 ah Yangon a tlawng mi ka riantuanhawi Pastor Ca Cung Bik nih phone a hun ka chawnh. “Kawi Chawn, thawngpang na theih mi a um el maw,?” a ka ti. “Zei thawngpang hmanh ka theih mi a um lo ee,” ka ti i ka lung a hring tuk colh. Saya Ca Cung Bik nih thawngpang a rak theih hmasa nain ai zumh lo tuk ve ruang ah keimah a rak ka chawnhnak cu a si—nain biafiang a rak ka chimh ngam lo bia a si. A rau lo, ka thaisung Miriam Nu nih a tah-aw in phone a hun ka chonh colh. “Kawi Khua a thi ee,” tiah fiang te hmanh in a chim kho lo. Ruah lo tuk palia in cu thawng hun theih cu kai zumh kho colh lo. Facebook, viber le messenger cahmai pawl ah ka nau thihnak thawngpang nih hmun a hun khuar i thal meitlaan bang khuaza a cul colh. Pastor Kyaw Aye ruakhumh ah a kal cuahmah mi keimah cung ah ka nau thihnak zual ko nih a hun ka dawi mi cu lungfak taktak a si ko. Zan suimilam 11 a luan hnu a si—Kyaw khua lonh i zinan khur an cawhnak kan phan cang. A fawinak cun Kyaw khua le Pale karlak, Monywa pal lo in Yangon lei kalnak lampial kan phak lai te a si. Hringtu ka pa phone ka hei chawnh colh. “A si ko, pa te. Na nau nih a kan liamtak i innlei ah a ruaksuannak he pehtlai in a herhhai mi kan tawlrel cuahmah,” tiah pacan i cuh ngai ko nain a thazaang a der ngai mi aw-aan he ka pa nih a hun ka leh. “Zeitindah na si lai, na hung kir kho lai maw?” tiah lungawtawmnak ai tel mi awrau he ka pa he phone kan i chawn. Tutan ka pa he phone kan i chawnh tluk in a nuam lo mi le a har mi biaruah ka tong bal hraw rih lo.\nZeitiawk tha tiah Rev. N. Lai Uk nih kan mawtaw mawngtu Pa John kha Kyaw tiang kir phot usih a ti i kan kir colh. Thantlang ah a um mi ka unau le ka hawikom a si mi Na Sing le Robert phone kan chawnh colh hna i mawtaw in rak ka dong u kan ti hna. Leklak an hun i thawh colh ve. Kyaw lei ah kannih kan kir colh. Kyaw khua mi an rak it dih cang, mawtaw hlan awk tuaktan ding zong a um ti lo. Mandalay in Gangaw karlak a tlungkal mi mini-bus pakhat zinglei suimilam 1:30 hrawng ah a phan ding a um i cucu kan hngak. Cu mawtaw cun Gangaw lei ah ka hung kai i ka hawile cu Yangon lei ah an lan than ve. Thihnak le ngaihchiatnak tichum zelh bu in kawl pawl sin ah keimah te lawng khuaza ruat in ka thu—ka thinlung le ka mitthlam ah ka nau muithlam lawngte.\n“Ka nu le ka pa nih an tuar kho lo tuk sual lai, far fangkhat te kan ngeih mi Zingku nih a tuar kho lo tuk sual lai,” tiin atu lelek phone ka chawnh hna. Zinglei suimilam 4:15 ah Gangaw kan phan i khua a dei rih lo. Khoika tlunnak le i thumhnak hlei a um lo caah lamkam lakphakdawr i thutdan cung ah ka zau. Ka zaupah in, ka nau (Pa Hlun) i a tuanbia tawi ka phone in ka tial. Kan Khrihfabu chungtel nih thihlohnak an ton caan i ruakvui pumh caanhmannak ah a thi mi tuanbiatawi hi ka tialpiak tawn hna. Atu keimah ka chuahpi ka nau taktak a tuanbia tawi ka hun tial cu ka mitthli nih ka phone hmai hmu kho lo in a ciah lengmang, a fawi lo.\nA ka dongtu Nasing, Robert, Mawngku le Thawngthawng Gangaw an hung phak ahcun zinglei suimilam 6:25 a si. Lakphak kan i dinta hnu ah Thantlang lei cu kan lan i chun suimilam 12:00 ah Thantlang kan inn kan phan. Pathian dawtnak in khual ka tlawn a tam i voidang ahcun panh tein a ka dongtu ka nau, a mithmai panh le a awka a leng ti lo. Tutan khual in inn ka tlun tluk in a nuam lo mi zong ka tong bal rih lo. Kan inn ka hung phak cu ngaihchiatnak le tah-aw nih a rak ka don. Asinain hi tluk in ai hlawh lo mi le mi a daw kho lo kan si ko nain innchung innleng le tual tlum lo, kan inn pawngkam a lawnkaannak paoh ah dawtu le hramtu ka hmuh hna tikah a tap ding le a ngaih a chia ding ka si lo ti ka ruat.\nHringtu ka nu le ka farte nih ka kut zong tlai ti lo in daite in a it i a rak ka hngaktu ka nau (Pa Hlun) cu, “Na u a tlung cang, a phan cang—hun chawnta hme,” tiah hnawhcawk lo mitthli he an chawnh len nain ka nau nih zei bia hmanh a let hna lo—daite in a it. Tla lo ding in ka kham len mi ka mitthli ka biangcung an tlolh manh ka hngal lo. Hi maw vawlei, hi maw nunnak—tuar thiam a har ko. “Ka fa, ziahhme inndang um zong ka duh lo, ka nulepa nan sin ah ka um peng ko lai, na ti tung, ka dawt….,” tiah thazaang uai ngai in a hram lengmang mi hringtu ka nu aw nih ka thinlung a khuai hringhran.\nKa Nau, Pa Hlun (Khua Hlun) hi keimah a ka changtu a si. 1982 September 9 ah Bungkhua khua ah Pu Phun Thleng le Pi Tial Men i an ngeih mi fa paruk lakah pathumnak a si. 2002 ah Thantlang Hornbill saung in Tanghra a awng i 2003 ah Thantlang sizung pi ah rian a lut. A thih ahhin cazipi (UD) rank in rian a tuan cuahmah lio a si. Kan unaurual lakah hawikomh le mitlaihchan a thiam bik le chungkhar sahlawh rualchan a tlaihchan bik a si. Tizu ngacel zalh le ramtang chuahvah ah a thapphar ngaingai mi le lehtecelh a thiam i a huam mi a si. Ai hlawhnak a um lo nain mikip nih an dawt. Asinain a pumsa duhnak a tei kho lo—zudin a tha lo ti cu a hna tlum lo le a ngaih cawk lo in kan chimhruah bik mi bia a si. Asinain a thlah kho hlei ve lo. Mitthli he Pathian sin ah thla kan campiak zungzal. Zung a kai peng ko nain tutan hi tlawmpal a cei deuh caah sizung ah ih in sii hna kai ronh lai a ti caah sizung ah a it. A tuanhawi le a dawtu siibawite zong nih hiti a thih ding cu an ruat lo. Sizung ah riah le umpi hau zong a si lo. Asinain minung nunnak cu kanmah ta a si lo.\n2019 June 7—zan suimilam 10 hnu in a umtuning a dik lo tikah siibawite nih rianrang in an hun zuanhnawh. Oxgyen an ronh, a tha bik in an dirkamh nain a nunnak nih a zo ti lo. An chanh kho ti lo. Cuticun hringtu nulepa, ulenau le riantuan hawi zong biacahta lo le rovuihta manh lo tein pialral ram lei ah a kan liam tak. Rung kir ko ka dawt, na liamsia a herh lo maw, a tuan tuk rih lo maw? ti len zong ah zei san hmanh a tlai ti lo. Minung cu thihnak nih a kan hngah cio mi kan si ko nain hiti rianrang le ruahlo tuk in a kan liamtak lai ti cu kan ruat bak lo.\nZan vaarpi a si ko nain keimah khual lam ka um caah 2019 June 8—Zarhte Ni, zanlei suimilam 1 ah a ruakvui pumhnak thok a si. A donghnak bik ka nau ruak thlah pumhnak a dih khawh in a ruakkuang innchung ah an hun luhpi. Lung a fak ko. A ruak kan suannak ihkhun in ruakkuang chung ah ka nau cu kan thial—kan celh hrim lo. A thil thlak ding vialte mitthli he ka nu nih a timhlamhpiak dih mi cu kan hun chiah chih—mitthli a vorh in ai vorh. “Ka fa, Khua Hlun—va kal ko ne law,” tiah thlanmual tiang a ruak a thlak kho lotu ka pa hrum-ai thawng nih kan ruuninn a hninh hlah maw ti tluk in a kan runh. Nichiarte zungkai ding in ka nau nih kan inn a chuahtak tawn nain zanlei ah a hung lawi lengmang. Asinain tutan cu taksa pum in zeitik hmanh kir ti lo ding in ka nau nih kan inn a chuaktaak cu a har bik tuarnak a si ve ko—i lungsak a fawi lo. Ka nau cu, zanlei ah a lawi ding hngah awk a tha ti lai lo, zanriah ei ah hngah awk a tha ti lai lo.\nThlanmual kan phak in Khrihfabu phung in a ruakvuinak tuah hlan ah cozah riantuan a si bantukin cozah phungning in a thi cang mi cung ah cozah nih a min cazin in hlawt a sinak cathluan Thantlang sizung sibawi nih a rel lio cu ka ngai ngam lo, ka hnakhaw kai phih. “Ka nau, cozah phung ning in na min cazin hlawt na si cang nain kan innchungkhar cazin in zeitikhmanh ah kan in hlaw lai lo mu, kan in siang lo mu,” tiah ka lungchung in ka hraam.\nKa nau (Pa Hlun), na ihnak khaan kan luh ah kan celh rih lo, na mawtaw cycle kan hmuh ah kan celh rih lo. Na riantuannak Thantlang sizung i nehhnu hun khirh te ding ruah ah kan i nawl a har rih ko. Zeitik hmanh ah kan in philh kho lai lo. Zanmang tal ah kan leng in kan chawn law, na rauthla tal in hung kan leng camcin hram mu. Kan thinlung, kan nunnak le kan thisen chung ah nang cu na luang chih zungzal lai. Kan in sian lonak le philh khawh lonak hi tichum bang a tian kho lai lo. Vawlei cu hihi a si. Van a si lo.\n“Mangtha, mangtha law kan i then riangmang cang lai, zanmang bang a si, leicung kan nun hi, a poi tuk ee leicung cu duhnak a tling kho lo, thaizing ahcun kan nun hi tuanbia ah an cang lai.” Ka nau, kan i ton than hlan tiang mangtha mu.\nChinchiah: 2019 June 7 Zan suimilam 11 ah hi vawlei nunnak in a kan liamtak i, June 8 ah a ruak kan vui mi ka nau (KHUA HLUN) philh lonak ca ah. Ka nau nih thihnak in a kan then tikah, ramchung ramleng in kan ngaihchiatnak a kan hrawmpitu nan dihlak Bawipa nih thluachuah in pe ko hna seh!.


Thantlang Upa Pawl le Ralkap Pawl Ton Biaruahnak an Ngei – Hakha Cherry\nThantlang Upa Pawl le Ralkap Pawl Ton Biaruahnak an Ngei\nNizan May 6 ah Thantlang khua upa 4 le Thantlang hrambunh SAC ralbawi (Major) le uknak lei zung upa cheukhat ton biaruahnak an ngei, tiah ttuanvo ngeitu sin in thawng kan theih.\nAnmah SAC ralkap lei nih tonnak ngeih ding in Thantlang upa an sawmmi hna i, Thantlang mino pawl cawnpaik ding in le atulio Thantlang humhimnak kong pawl ralkap nih a kan hal, tiah tonnak ah aa telmi upa pakhat nih The Chin Journal ah a chim.\n“Thantlang mino pawl khoika dah an kal dih tiah a kan hal i, mino pawl hi rak kan cawnpiak u a kan ti. Mino pawl an kalnak kan thei ve lo tiah kanmah lei nih fianghlang tein kan leh ve hna,” tiah a cunglei upa nih a chim.\nCun, Thantlang humhimnak kong he pehtlai in zei bantuk in rian kan ttuan ah dah a tthat lai tiah ralkap lei nih an hal hna i Thantlang upa lei nih minung tlaihkhihnak nan tuahmi pawl hi ngol u law, tlaihmi pawl zong hi vuak len loin thlah colh hna u law a ttha lai, tiah an leh hna.\n“Thantlang khuachung humhimnak ca ah zeitin rian kan ttuan ah a tthat lai tiah a kan hal i, CDM a tuahmi pawl tlaih loin um le nan tlaihmi minung pawl vuak len loin nan um ah a ttha lai kan ti hna. Aruang cu Laimi cu meithal tampi a ngeimi kan si i, sa zong a kap lengmangmi kan si. Meithal konglam a theimi kan si. Cucaah, nanmah lei nan daih lo ahcun Mindat ah a chuakmi thil bantuk hika zong ah a cang lai lo ti khawh a si lo tiin kan leh hna i an lau ngai ve,” tiah a cunglei upa nih a chim chap.\nThantlang mino Roro le Amang an tlaihmi hna zong thlah colh ding in an hal hna i Roro le Amang cu nizaan zaanlei ah SAC ralkap nih an thlah colh ve hna. The Chin Journal May 7, Thantlang Hmanthlak: March 2021 ah Thantlang khuachung ah ralkap uknak duhlo lamzawhnak an tuah lio a si.\nCNF Ralkap Thang Bu Loon Ralram Hmun Khat ah a Nunnak a Liam


Zohchuntlak Kum 60 Putar CDM Atuah Mi Robia Cah – Chintanbo\nOctober 2, 2021 admin CABIA 0\nKum(60) a si cang mi, kanpa pakhat zong SAC ralhrang cawlcanghnak a zoh tikah a celh lo, cu pin ah mino thatha hna nih an nunnak an thap mi a zoh tikah a um sawhsawh kho ti lo i raltha tein hriamtliah aa thawh ve cang hi a si.\nMeithal he SAC ralhrang doh aa tawh ve mi kan pa nih a chim mi “Hi uico ralkap kuttang umnak cun thih kai thim deuh. Kum 60 leng ka si cang. Mino hna nunnak nan pek mi kan zoh kho hna lo. Zei cu ka tuah kho lai lo nain mino pawl nan caah thazang tel si ka duh ko.\nHi kong ah CDF pasaltha nih a thangthat nak a tial ve mi cu “Hi ka pa thinlung put hi uar a um i duh a nung tuk hringhran. Mino hna nih hi kan pa hi a hmai kan khah awk a si lo. Kan ningzah ding a si.\nPathian nih damnak,tthawnnak, nunkhua saunak in pe ko seh. Kum khua in ka pa, riantuannak in ka kawi upatnak sang bik kan pek. Amah lungtling in post mi a si” tiah a tarlangh.


Ralkap nih cozah nawlngeihnak an chuhnak kong Min Aung Hlaing nih a fianternak biathanh a tuah – Hakha Cherry\nNihin kan ram uknak kong ah rammi he pehtlai in Ralkap kan dirhmun cu ‘rammi a pakhatnak’ ti mi kha a hramthawk tein nihin tiang kan dirpi. Rammi nih an hngah mi Party tling Democracy phung cu rammi he i ceihmai le upadi ning in tawlrel ding ti mi ramkheel nunphung he dai le rem tein thlenremhnak kan tuah.\n2010 Democracy thimnak siseh, 2015 Democracy thimnak siseh, cun 2012 le 2017 Caan karlak thimnak zong tluang tein kan tuah khawh. Hi thimnak hna kan zoh tik ah buainak ngan um lo in chimtlak lo buainak tlawmpal lawng an um. Cu buainak hna zong cu Thimnak Commission le tuanvo ngeitu hna nih buaibainak um lo in an siamremh khawh. Party tling Democracy kan hman tik ah a fianghlang mi thimnak hi a nunnak a si. A za long i a fianghlang mi thimnak a si lawng ah rammi duhnak kha a langhter khawh lai.\n2008 Phunghram Dal 4nak ah “Rammi hna nawlngeihnak cu rammi sin in a ra mi a si i, ram pumpi ah a hmun” tiin aa tial. Rampi nawlngeihnak a tlaitu ding Cozah, Ramkomh Hluttaw, Ramkulh le Ramthen lutlai vialte hna zong direct in siseh, in direct in siseh rammi nih thim mi an si. Cu thimnak cu a za a lon i a fianghlang mi a si lawng ah rammi duh mi taktak a lang kho lai i, Cozah nawlngeihnak cu rammi sin in a ra mi a si zia a lang lai.\nAtu 2020 thimnak cu, Thimnak Commission nih an thanh mi cung in kan zohfel tik ah mee ningcang lo in thlak mi nuai hra le sing li le thong sawmriat thong hnih leng a um. Thimnak Commission nih a thanh ning ah mee a pe kho mi nuai 38 an um i, cu chung ah nuai 10 leng mee ningcang lo in pek mi a um kho. Kan chekhlat tik ah mee a pe kho mi i cheu li cheu khat nak tam (25% leng) mee ningcang lo a um kho. Hihi zoh tik ah palh sual mi sawhsawh le a sawhsawh thil a si lo zia rammi zapi nih hmuh khawh a si. Mahtin a langh khawh nakding ah hin Ralkap nih fianghlang tein kan hmuh mi cazin fianternak voi thum kan tuah. Cun thimnak kong ah kan hmuhning langhternak biathanh hi thimnak hlan ah voi hnih, thimnak hnu ah voi li, a zapi voi ruk a phung ning tein kan tuah cang. Ralkap thawngfianhnak zong ramchung ramleng media sawmnga hmai ah tette (data) felfaite he kan langhter bal cang.\nRalkap lutlai dirhmun in Party tling Democracy i a hrampi a si mi thimnak hi a za a long mi le a fianghlang mi thimnak a si a herhnak le, a tluangtlam mi ramkheel a si a herhnak kong hna hi thimnak hlan ah atu le tu ka rak chim bal. A za a long mi le a fianghlang mi thimnak a si le si lo cu mee thlak ni, ni khat lawng zoh cun biachahnak tuah khawh a si lai lo. Thimnak hlan, mee thlak ni le thimnak a dih hnu, a tlawmbik hi caan pathum chung ah zalonnak le fianhlannak a um le um lo, cun lunghrinh awk thil a um le um lo, a thianhlim le thianhlim lo kha zohchih le zohfel a hau.\nHi caan pathum chung thil umtu ning zoh tik ah, zalonnak, thianhlimnak, phung buarnak lungtlinlonak le bia-alnak a um kho mi a si. Cun tutan thimnak kong ah ramkheel party pakul leng nih Cathanh tlaap 26 an chuah i thimnak ah mee ningcang lo in an tuah mi cazin fianternak tuah khawh dih hlan cu, A voithumnak Hluttaw Meeting dinhter rih ding in an rak nawl cang. Cun Thimnak Commission an riantuannak kong he pehtlai in 11-10-2020 ni in 29-1-2021 zanlei tiang peng 99 ah duhnak langhternak voi 124 tiang a chuak.\nRalkap zong nih 2008 Phunghram le a nung lio mi phung hna kha upatnak he a za a long i a fianghlang mi thimnak a si khawhnak ding upadi chuah mi hna kha lonh lo in, 2-11-2020 Thimnak lai ah a cang mi thil sining kha, Thimnak Commission nih Phunghram lonh in ca (riantuaning) a phunphun in an chuah mi, a hlankan mee (cutin mee) thlak lio ah upadi he aa tlaak lo in tuah mi hna kha Ramkomh Cozah le Ramkomh Thimnak Commission hna sin ah cathanh peknak siseh, 2-11-2020 ah Tlangcung hriamtlai pawl hna kha thimnak hi a za a long i a fianghlang mi thimnak a si khawh nakding ca ah mahle rammi hna kha tlerh le hronak tuah lo ding le, ramkheel party hna mee pek sawmnak ah dawnhkhanhnak a um lonak ding, tawlrelpiak ding in cathanh kan rak tuah.\n31-11-2020 ah thimnak kong ah i alhnialnak fianter ding le a za a long i a fianghlang mi thimnak a si zia rammi nih lunghrinhnak an ngeih lo i an lung a tlin khawh nakding, phunghram Dal 74 le 76 ning in cazin (data) pawl zoh le laak khawhnak nawlhalnak hna cathanh kan rak tuah. 10-12-202 ah Commission nih cazin pawl laak le copy tuahnak nawl an kan sianh lo ca ah cu ca (data) hmuh khawh nakding kan hal lio ah rammi pakhat nih mee thlaknak nawl le duhlonak langhternak nawl a ngeih mi ning in kan hal mi a si ca ah nawl pek ding in cathanh zong kan rak tuah.\n14-1-2021 ah Ralkap Hluttaw MP pawl hna le ramkheel party pawl in MP pawl 203 hna nih 11-1-2021 ah Phunghram ning in Pyidaungsu Hluttaw Lakhruak auhpiak ding in an nawl i an hnon mi cu Phunghram he aa kalh le kalh lo zohfel ding in cathanh kan chuah. 20-1-2021 ah Ralkap nih thimnak kong ah kan hmuhning le, ningcang lo mee um khawh dawh a si zia kan chuah mi hi a za a long i a fianghlang mi thimnak result kha ruahthur awk um lo tein rammi nih cohlan khawh nakding ca ah a si.\nThimnak Commission nih fianter ding le a za a long i a fianghlang mi thimnak a si zia a langhter khawh ahcun rammi nih an duh mi Democracy kha a lang lai i, cun Ralkap le ramkheel party hna zong nih rammi hna he kan cohlan khawh lai. Ram le rammi hna mithmai kha zoh in Pyidaungsu Hluttaw nih siseh, Rampi cozah nih siseh, Thimnak Commission nih siseh, a lam kawl in an hmuhning cathanh chuah ding hna kha kan rak tuah mi a si. Ralkap nih hi cathanh vialte kan tuah mi hi fianter ding in Ramkomh Cozah nih Amyothar Kakuaizi neh Lungchungzi Council Meeting auhpiak ding in kan hal hna tiah a chim.\nRalkap nih cathanh kan tuah mi hi upadi he aa tlaak ning in thimnak he direct in aa pehtlai mi Thimnak Commission kha fianternak tuah ding in a dotkhatnak ah kan rak chimh. Asinain Thimnak Commission nih fianternak tuah cu a duh lo ca ah Pyidaungsu Hluttaw nih fianternak tuahpiak ding in kan nawl than hna. Pyidaungsu Hluttaw nih upadi ning in kan hal mi Pyidaungsu Hluttaw Lakhruak Meeting auhpiak ding an duh than lo ca ah, nihin thil umtu ningcang hna kha Ramkomh Cozah Pyidaungsu Hluttaw, Pyidaungsu Thimnak Commission pakhat khat kha a lam le ningcang hawl in fianhnak tuah ding kan rak hal hna. Asinain cu vialte kan hal mi hna cu an kan leh duh lo tik ah, Amyothar Kakuaizi neh Lungchungzi Council ah biapi in tuanvo a ngei mi: President nih hruai mi Civil lei le Ralkap lei dihlak ai awhtu Amyothar Kakuaizi neh Lungchungzi Council Meeting kan auh i, i tonnak le i ceihmainak tuah ding in kan chimh hna.\nRalkap nih phung le upadi ning in a dot dot in kan tuah. Ralkap nih 2008 Phunghrampi Dal 4 ning in “Rampi nawlngeihnak cu rammi hna sin in a ra mi a si i, Dal 6 (A) le Dal 7 hna ning in a dik i sikan a tling mi Democracy Party tling Democracy phung a thancho khawh nakding siseh, Dal 6 (F) ning in Rampi i miphun ramkheel hruainak ah Ralkap i tel in tuan khawh nakding kha felfai tein kan zulh.\n2020 Thimnak in a chuak mi mee ningcang lo a um kho mi mee cazin nuai 10, sing li, thong sawmriat, thong hnih le za le hleiruk (Nuai hra le sing li renglo) hi tuanvo ngeitu a dotdot nih fianternak tuah duh lo in, Hluttaw a dotdot meeting auh in Cozah dirh (form) an timh mi cu 2008 Phunghrampi Dal 40 (C) le Dal 417 ning in Rampi uknak nawl kha hramhram in laak an timh bia a si,” tiah fianternak tuahpah in a chim.\nCu hnu ah Ramipi Caan Karlak President ( U Myin Shwe) nih Ralkap Lutlai (Min Aung Hlaing) nih a chim mi kong he pehtlai in a hmuhning a chim. 2008 Phunghram Dal 417 ning in Rampumpi cu Lakhruak thil (nawlngeihnak) thanh in Dal 418 (a) ning in Rampi upadi ah Uknak le Biaceihnak lei nawlngeihnak hna cu Ralkap Lutlai sin ah a peknak kong a chim.\nCu hnu ah Ralkap nih 2008 Phunghram cu upat le zul in Rampi i rian le tuanvo cu Caan Karlak President nih tuanvo pek ning in nihin thawk in tuanvo ka laak tiah a chim. Rampi rian kan tuan tik ah 2008 Phunghram le hman lio mi phung ning in ka tuan lai i ka lonh lai lo. Cun a dik i sikan a tling mi Party tling Democracy phung cu dikfel tein ka ser lai. Cun Caan Karlak ca ah phung chuah mi ning in rian lim a si ahcun a dikfel mi Ram pumpi thimnak kha kan tuahpiak hna lai i, thimnak ah teinak a hmu mi party kha Rampi tuanvo ka pek te lai,” tiah a chim.Cu hnu ah Ralkap Lutlai Min Aung Hlaing nih 2021 February 1 ah a tanglei bantuk in Biathanh a tuah.\n1. 2020 November 8 ah tuah mi thimnak ah a biapi bik a si mi mee cazin hna cu faktuk in i dannak a um mi kha Pyidaungsu Commission nih fianternak tuah an duh lo. Pyidaungsu Hluttaw Laakhruak auh in fianternak tuah ding in kan hal hna nain an tuah duh lo. President kha Lungchungzi Council auh in fianternak tuah ding voi hnih kan chimh nain a duh lo.\n2. Pyidaungsu Commission kha a thar in form than i mee cazin zohfelnak tuah ding le tuah awk tuah ding pawl upadi he aa tlaak in tuah ding.\n3. Atu ah kan ton cuahmah mi Covid tlaangrai runvennak hi felfai le biatak tein ka tuah lai.\n4. Covid tlangrai ruang ah a tla mi sipuazi rian pawl hna kha a ran khawh chung in ka tlopbul lai.\n5. Rampumpi zungzal remdaihnak hmuh khawh nakding ah rampumpi kahngolnak lungtlinnak cahreen ning in a si khawh chung in tuanchuah kaa zuam lai.\n6. Caan Karlak uknak nawl phung chuah mi ning in rian ka lim ahcun a zalong i a fianghlang mi Party tling Democracy thimnak kan tuah lai i teinak a hmu mi party kha Democra phung ning in tuanvo pek khawh nakding pehzulh in ka tawlrel lai” tiah a thanh.Ref: MWD TV Credit- The Hakha Times\nPresident Donald Trump nih a hlanmi sihni lawyer 5 cu nizan zanlei in an i let than.


Hlasak Thiam Ni Len Par Mawi Nih Pu Ngun San Aung A Phomh Ko Cang Hih – Onlinenungak\nHlasak Thiam Ni Len Par Mawi Nih Pu Ngun San Aung A Phomh Ko Cang Hih\nKan Lainu lakah hlasakthiam, Chin miphun huap in Kawl mi lak ah min ngei pakhat a si ve mi Nilen Parmawi nih Pu Ngun San Aung a vun ti ning cu uar a um tuk hringhran. A bia a tawi ngai nain hmual a ngei taktak mi bia asi.\nNilen Parmawi nih Pu Ngun San Aung cu “Cu hlan ah Miphun le ram ca na ttuan mi hi zei pawl dah an si ? kan thei bal lo e, Miphun ca deuh ah maw Nangmah caah dah? na kan fianh tuah hen” tiah a hun ti hi asi.\nTutan ah SAC ralhrang rian pek mi na cohlan mi hi Miphun zawn na ruah caah maw a si , nangmah caah dah, a hlan ah Miphun caah an tuan mi zong kan thei lo ti tiang in a hun ti hi asi.\nSAC ralhrang nih Pu Ngun Sang Aung rian an peknak kong he pehtlai in a mah Pu Ngun San Aung nih “”Ruah lo piin rian an vun ka khinh ve tik ah ka lau ngai ko. Ram le miphun ca ah a si khawh chung in riantuan timi hi kaa timh ca ah ka cohlan ve. Ka miphun hawi ca ah a tha bik in tuan kaa zuam lai,” tiah a rak chim.\nCu bantuk in Pu Ngun San Aung nih a chim mi taang ah Nilen Parmawi nih comment in “Cu hlan ah Miphun le ram ca na ttuan mi hi zei pawl dah an si ?kan thei bal lo e, Miphun ca deuh ah maw Nangmah caah dah? na kan fianh tuah hen” tiah a hun ti hi asi.


Palik Kut In A Thimi Minak Thihnak Kongah Trump Nih Thanhnak A Tuah Ve – Chin World News Evening\nBy Salai Lairamthang||05|29 Biangreithlep|2020|| GEORGE Floyd timi kum 46 minak pa cu May 25 ah khan mirang palek pa nih a tlaih hnu ah vawlei ah a thluk i, a hnawngah a khup in a rial hnu ah sizung ah emergency in an phakpi i athi beh. Mah ruangah George Floyd a umnak Minnesota state Minneapolis khua ah palek pawl cu mipi nih sandah an piah hnawh hna i an buai tuk caah khuaci an mui.\nGeorge Floyd cu grocery store dawr pakhat ah a kal i, $20 a ttuh a ken i a pek hna caah dawr ngeitu nih palek a auh hna i, an rak tlaihmi a si. George Floyd cu palek pahnih nih an rak tlaih i, cincik in an khih hnu ah an hruai i, palek officer Derek Chauvin nih George Floyd cu a hngawng ah a khup in a rial chih hnu ah, ka thaw ka chuah kho lo” tiah a au. Mah cu video an rak thlah i, social media le news kip ah an thlah i, a hmutu vialte an thin a phawh dih hna. Mah ruangah President Donald Trump nih FBI le Justice Department cu a rannak in hlathlainak tuah dingah nawl a pek hna. Atu hi a tlaitu palek pa cu tazacuai an timh cang.\nPresident Trump le Twitter Buainak\nTwitter cu US hrambunh social media pakhat a si. Twitter ah hin upa lungfim, mirum pawl, celebrities pawl le US ramkhel riantuantu hna nih thil an hmuhning le an ruahning kha zalong tein an post le an taar nak social media platform pakhat a si.\nPresident Donald Trump nih cacawn ni hnih ni ah khan twitter ah cakuat bawm in thimfung thlak ttih a nunning, hrokhrawl a fawining le fir a fawinak kong a tial. Mah a tialmi cu Twitter nih a dik le dik lo fact check an tuah i, a dih lomi a si” an ti. President Trump nih Twitter cu cakuat bawm in thimfung thlak hrawkhrawl khawh a si lo nan timi hi cu nan molh tuk bia a si”. tiah a ti hna.\nCNN, Washington post le main stream media hna nih Presient Donald Trump cu an soisel tuk caah Twitter in mipi sin ah fianternak a tuah lengmang.\nDemocratic Party nih hin mah pumpak i thimfung va thlak nakin cakuat bawm in thimfung thlak hi an duh deuh. Mah cu Nancy Polesi zong nih a chim. 2015 thimnak lio ah cakuat bawm in thimfung thlakmi kongah buainak tete a rak um bal.


CBCM Cathanh | Radio Veritas Asia\nHmaikhuh in Hlasa\nCatholic Bishop’s Conference of Myanmar (CBCM) Ca Thanh\nCOVID-19 zawtnak in i runvennak caah le zawtnak a karh lo nak dingah tiah Kawlram pumpaluk Bishop hna zunginnpi a simi CBCM zung nih Kawl ram Catholic zumtu hna sinah thawngthanhnak le lamhruainak ca cu 16 March, 2020 ni ah an chuah. Cu thanhca ahcun;\n1. COVID-19 zawtnak hmelchunhnak a simi taklinh, cumpit, or fah/ hrum fah, khuh, kik tlaih tibantuk in a zawmi hna nih mah le inn ah um in mi tamnak hmun ah umlo ding le biakinn ah i pum lo tein inn ah um ter hna ding.\n2. Cuticun Biak inn ah i pum lo in mah le umnak hmun in Zarhpi ni rel dingmi Bible rel in Pathian he i komhnak, lungthin chungin Bawipa thi le sa cohlaannak tuah ding.\n3. Kan mah kan umnak hmun kan innchung in siseh, biakinn in si seh, (a) COVID-19 in a zawmi hna le hi zawtnak in a nunnak a liam hna caah thlacam piak ding. (b) Hi zawtnak a thlawpbultu sibawi hna, sii sayamh hna le ngandamnak lei ttuanvo ngeimi hna caah thlacam piak ding. (c) Vawleicung sii lei thiamsang hna nih COVID-19 zawtnak a damhkhotu sii an hmuhchuah zau khawhnak hnga thlacam piak ding.\n4. Nifatin Missa raithawinak ah hi hna caah thla kan campiaknak thawngin vawleicung minung unau kan sinak le thinkhat lungkhat kan sinak langhter ding.\n5. Missa raithawinak tuah tikah tuah hrimhrim dingmi (a) Caan zei mawzat chung, Biakinn luhnak innka hram i chiah tawnmi Tithiang kha chia ti lo le tawngh lo a si rih lai. (b) Missa chung i daihnak hmelchunhnak tuah tikah kut tlaih a si lai lo i kut tlaih can ah lukun a si lai. (c) Bawipa thi le sa ei tikah kut in cohlaan dingah forhfial/ thapek ding. (d) Siangbawi le a bawmtu hna nih Bawipa thi le sa an pek hlan ah siseh, an pek dih hnu ah siseh an kut thiang tein i ttawl ding. (f) Thianghlim zuk/lem hna tawngh lo ding, hnamh lo ding. (g) A thiang cacawn ni li ni zanlei kettawlnak tuah a si lai lo. (h) Good Friday (Bawipa Jesuh thihni) i vailamtah upat peknak (hnamh) lo ding. Upat pek a duhmi nih lukun khuk bilh in upat pek ding. (i) Paska puai ( Holy Saturday) Zarhte zan kha 5:00pm in 7:00pm kar ah tuah ding. Midnight Mass a um lai lo. (j) Biaknak caah hmanmi hmunhma le thilri hna hmannak a dih in thiang tein ttawl dih ding. Siangbawi hna le zumtu Khrifa hna atu le tu kut thiang tein i ttawl ding. (k) COVID-19 hi tangka tlap zong in aa chawnh khawh tiah WHO (vawlei thiamsang sibawi) hna nih an chim. Cu a si caah biakinn ah a hluukhaan mi hna nih Mask (hmaikhuhnak) hman a si lai i Acohol a telmi kut ttawlnak sii he thiang tein kut i ttawl ding. (k) Puan`than in khammi sualthlahnak tthutnak lawngah siangbawi le sualthlahtu nih sualthlah ding. Sualthlah tikah siangbawi le sualthlahtu an pa hnih in hmaikhuhnak (mask) i khuh ding. (l) Zumtu Khrifa hna nih biakinn chung an luh hlan ah anmah te cio in mask (hmaikhuhnak) i khuh dih ding, cun biakinn chung in a leng chuah tikah an hman ciami hmaikhuhnak le tisue hna kha ningcang lo in hlonh lo ding. (m) Biakinn luhnak innka hram ah alcohol 70% a telmi kut ttawlnak sii chiah ding.\n6. Hi zawtnak (COVID-19) tei khawhnak dingah vawlei cung ram hruaitu hna le Kawlram hruaitu hna nih a sikhawh chungin an i zuam lio. Ngandamnak Vuanci le zaanglek lentecelhnak Vuanci hna nih lamhruainak le forhfialnak ah lungtak in i tel ve ding le zulh ding. (a) Atu lio ah Biakinn ah siseh, Hall khaan ah siseh tuah ding in timhlamh cia a simi , meeting, tindaan te hna, rawldum puai te hna le mitampi hmunkhat ah i pumhnak hna a ni tthial ding (or) tuah lo ding. (b) Chiat ni, tthat ni ah (thih loh ton tikah siseh, a dangdang puai tuah tikah siseh) mah le chungkhar khat deuh lawng in a bitnak le a tawinak in tuah ding. (c) Pathian bia cawnnak, lengkhawmh pumhnak, le cawnpiaknak tuah lo ding, (d) Cu bantuk tthiam tthiam in mi tampi (mibu) he tuah tawn mi Siangbawi Ordination, Jubilee puai, Biakinn puai, Mithiang hna puai, thil pakhatkhat caah thluachuah hal le pekchanh puai, Bawinu Mary puai hna vialte zong puai ni tthial piak ding , a si loah tuah lo ding. (e) Thli thiang ttha tein hmuh khawhnak ding caah thlalang awng le innkaa hna kha hun ding.\n7. Thinphang thather i um hi virus nak in a zualhma in ttihnung deuh a si caah ralrinnak he i runven bu in dai tein Pathian sinah zumhnak he i bochan ding. (a) Zumtu Khrihfa hna nih Bawipa Thi le Sa biaknak in damnak an hmuh khawhnak hnga biakinn le Bawipa Thi Sa biaknak inn (Adoration Chapel) Bawipa Thisa hun piak ding. (b) Hi zawtnak tthalo chungin kan luat khawhnak caah le zumtu Khrifa hna i saduhthah a tlin khawhnak hnga, Thiang Thlarau laksawng co khawhnak hnga Siangbawi hna nih Missa raithawinak tuah ding. (c) COVID-19 zawtnak a tuarmi bawmhnak caah ahlu khaan ding. (d) Pope Frances nih biaknak lei hruaitu tuukhaal hna kha an tuu hna pawngah um dingin a forhfial hna bantukin zulh ding. (e) Mizaw hna kha Bawipa Thi le Sa peknak, Sathau thiang thuhnak le sualthlahnak a herh mi hna kha hlawt lo ding.\nRalrin ding: - Mah le Diocese cio i hruaitu Bishop hna i lamhruainak le tlangtlak khuakhaannak kha zulh cio ding. - Catholic Bishop’s Conference of Myanmar (CBCM) thawngthanhnak le thanhca a dangin a chuah hlan chung cu atu ningin zulh le fehter a si lai.